Kes Covid-19 di Jakarta semakin turun

Ketika Indonesia menghadapi gelombang jangkitan Covid-19 yang dahsyat, data pemerintah Jakarta menunjukkan penurunan kes sekali gus mengurangkan tekanan dihadapi pihak hospital di ibu kota itu, bahkan ketika keadaan semakin memburuk di wilayah lain.

Jakarta, ibu kota yang menampung lebih 30 juta penduduk jika diambil kira mereka yang tinggal di bandar sekitarnya. telah menjadi pusat penularan Covid-19 sehingga menyebabkan kemudahan kesihatan terutama hospital berdepan malapetaka, sehingga ada pesakit yang terpaksa dirawat di tempat letak kereta.

Namun sejak lebih dua minggu lalu, jumlah kes harian di Jakarta turun daripada 14,619 kes pada 12 Julai kepada 2,662 kes pada 25 Julai, menurut data dikeluarkan pihak berkuasa, sekali gus mengurangkan tekanan dihadapi hospital.

“Situasi ini sangat berbeza. Lorong-lorong di depan unit kecemasan hospital yang selalunya dipenuhi dengan pesakit, sekarang telah kosong,” kata Gabenor Jakarta, Anies Baswedan.

Melalui data yang dikeluarkan itu, peratusan pesakit positif Covid-19 telah menurun hampir separuh daripada 31.2 peratus pada 15 Julai lalu kepada 15.9 peratus pada 25 Julai.

Selain itu, awal bulan lalu, peratusan bagi pesakit yang menerima rawatan di hospital juga telah menurun dari 90 peratus ke 73 peratus.

Namun, bagi peratusan pesakit yang dirawat di unit rawatan rapi (ICU) masih menunjukkan tahap yang tinggi iaitu sebanyak 89 peratus.

Anies turut menegaskan bahawa penyebaran wabak ini belum berakhir kerana kadar positif di Indonesia masih lagi menunjukkan tahap yang tinggi dari garis panduan yang ditetapkan oleh Pertubuhan Kesihatan Sedunia (WHO).

Ketua Tim Mitigasi Perubatan Doktor Indonesia, Adib Khumaidi memberitahu media, hanya Jakarta dan beberapa wilayah lain di Jawa yang merekodkan kes jangkitan yang rendah, tetapi di wilayah lain seperti Sumatera, Kalimantan dan Sulawesi telah merekodkan lonjakan kes yang sangat teruk.

Melalui data Kementerian Kesihatan, tingkat kepadatan pesakit Covid-19 di hospital di Yogyakarta, Kalimantan Timur dan di Kalimantan telah melebihi 80 peratus.

Ketua Agensi Kesihatan Wilayah, Muhamad Muslim memaklumkan permintaan bekalan oksigen di Kalimantan Selatan juga telah meningkat sebanyak dua kali ganda pada Jun hingga Julai dan unit kecemasan di hospital tersebut juga telah dipenuhi dengan pesakit Covid-19 kerana lonjakan kes baharu melebihi 200 peratus. – Agensi


Shafie menang tanpa bertanding Presiden Warisan

Ahli Parlimen Semporna Datuk Seri Mohd Shafie Apdal menang tanpa bertanding bagi jawatan Presiden Parti Warisan (Warisan), kata Setiausaha Agung parti itu Loretto Padua Jr.

Beliau yang mengesahkan perkara itu berkata Mohd Shafie satu-satunya nama yang dicalonkan bagi jawatan presiden untuk pemilihan parti yang dijadual diadakan pada Perhimpunan Agung Tahunan Warisan 2021 pada 26 hingga 27 Ogos ini, lapor Bernama.

Loretto berkata dalam pencalonan yang ditutup pada 7 Ogos lepas, Ahli Parlimen Penampang Datuk Darell Leiking juga menang tanpa bertanding jawatan Timbalan Presiden Warisan apabila menjadi satu-satunya calon bagi jawatan itu.

“Dalam perlembagaan parti kita ada tiga jawatan Naib Presiden, dan hanya tiga orang menghantar pencalonan jadi mereka juga menang tanpa bertanding,” katanya pada sidang media di Ibu Pejabat Warisan di Kolombong di sini hari ini.

Beliau berkata tiga naib presiden parti itu ialah Ahli Dewan Undangan Negeri (ADUN) Sulabayan Datuk Dr Jaujan Sambakong, ADUN Tanjong Aru Datuk Junz Wong dan Bendahari Agung Warisan Terrence Siambun.

Loretto berkata 20 jawatan Ahli Majlis Tertinggi (AMT) akan dipertandingkan pada perhimpunan itu dan pihaknya telah menerima 50 pencalonan untuk jawatan berkenaan, namun hanya 40 calon layak bertanding jawatan berkenaan.

“Jawatan dilantik pula kita ada Setiausaha Agung, Bendahari Agung, Ketua Penerangan, dua Naib Presiden dan 11 AMT akan dilantik,” katanya.

Sementara itu, Mohd Shafie berkata mesyuarat AMT hari ini memutuskan untuk menggantung tiga bahagian parti itu iaitu Lahad Datu, Kota Marudu dan Beaufort berikutan beberapa isu berlaku pada mesyuarat agung dan pemilihan peringkat bahagian parti berkenaan pada awal bulan ini.

“Lahad Datu dan Kota Marudu kita gantung mereka kerana dalam menganjurkan mesyuarat agung itu ada beberapa perkara agak bercanggah dengan peraturan yang ada, kekecohan dan pergeseran berlaku tetapi kita boleh kawal ketenteraman di dua bahagian ini.

Dua bahagian ini kita gantung pentadbirannya dan diurus secara terus daripada ibu pejabat. Beaufort tidak mengadakan mesyuarat agung mereka setelah didapati ada perkata-perkara yang tidak lengkap di bahagian tersebut,” katanya menambah Warisan mempunyai 25 bahagian di Sabah dan satu bahagian di Labuan.

Beliau berkata tiga bahagian itu dijangka mengadakan mesyuarat agung selepas Perhimpunan Agung Tahunan Warisan 2021 nanti, dan perwakilan daripada tiga bahagian itu akan hadir sebagai pemerhati pada perhimpunan berkenaan yang dijangka dihadiri 5,000 orang ahli parti.

Mengenai persediaan menghadapi Pilihan Raya Umum Ke-15, Mohd Shafie berkata Warisan telah menyusun perancangan dan jentera, namun sehingga kini masih belum memutuskan kerusi Dewan Undangan Negeri atau Parlimen yang akan ditandingi kelak.


Ahli MKT ‘takut’ tanya Zahid dalam mesyuarat

Hampir semua perkara yang dibincangkan dan diputuskan dalam mesyuarat Majlis Kerja Tertinggi (MKT) UMNO hari ini dilihat sama dengan apa yang pernah ditulis oleh Presiden UMNO, Datuk Seri Ahmad Zahid Hamidi dalam Facebook beliau.

Selain dua perkara terakhir yang diputuskan dalam mesyuarat itu, selebihnya hanya desakan terhadap kerajaan, termasuk membuka semula sidang Parlimen dan menyiasat buku ditulis bekas Peguam Negara, Tommy Thomas.

Zahid pada 21 Mac lalu pernah menulis dalam Facebooknya mengenai keperluan membuka sidang Parlimen sebagaimana titah Yang di-Pertuan Agong.

Isu berkaitan buku tulisan Tommy juga pernah ditulis oleh Zahid dalam Facebooknya pada 4 Februari lalu.

Justeru, keputusan MKT yang diumumkan kepada akar umbi UMNO hari ini dilihat semata-mata mengikut persepsi yang telah digambarkan Zahid menerusi Facebooknya atau dalam kata lain mengikut telunjuk Zahid.

Setiausaha Agung UMNO, Datuk Seri Ahmad Maslan yang membacakan kenyataan akhbar selepas mesyuarat itu berkata, MKT mendesak menteri-menteri UMNO dalam Kabinet kerajaan Perikatan Nasional (PN) supaya kerajaan menubuhkan Suruhanjata Siasatan Diraja menyiasat pendedahan dalam buku Tommy itu.

Pada masa sama MKT juga mengelak daripada menjawab pelbagai persoalan berbangkit berhubung krisis yang dihadapi parti itu, sebaliknya Ahli Parlimen Pontian itu terus meninggalkan sidang media, membuatkan wartawan tidak sempat bertanyakan soalan.

Beberapa isu berlegar di kalangan akar umbi sejak kebelakangan ini termasuk kedudukan Zahid sebagai Presiden UMNO susulan masalah dihadapi parti itu, serta ‘pakatan sulit’ dengan Presiden PKR, Datuk Seri Anwar Ibrahim, tidak terjawab.

Mesyuarat MKT yang dimonopoli penyokong tegar Zahid juga dikatakan tidak bertanya kepada presiden UMNO mengenai kebenaran klip audio perbualannya dengan Anwar yang tular selepas Perhimpunan Agung UMNO (PAU) hujung Mac lalu.

Selain itu, MKT juga dikatakan tidak membincangkan kedudukan Zahid dan bekas presiden, Datuk Seri Najib Razak yang menandatangani surat menyokong Presiden PKR, Datuk Seri Anwar Ibrahim menjadi Perdana Menteri Kesembilan, yang diserahkan kepada Yang di-Pertuan Agong.


Khutbah Jumaat Selangor: Kesucian kalimah Allah yang maha Agung

Terbitan:
Unit Khutbah Bahagian Pengurusan Masjid
Jabatan Agama Islam Selangor

Muslimin yang dirahmati Allah SWT sekalian,

Saya berpesan kepada diri saya dan para jemaah agar bertakwa kepada Allah SWT dengan melaksanakan segala perintah-Nya dan meninggalkan segala larangan-Nya. Mudah-mudahan kita menjadi hamba Allah SWT yang diredai di dunia dan di akhirat.

Pada hari yang mulia ini mimbar akan membicarakan khutbah bertajuk:

“KESUCIAN KALIMAH ALLAH YANG MAHA AGUNG.”

Hadirin Jumaat sekalian,

Baru-baru ini umat Islam digemparkan dengan isu penggunaan kalimah Allah yang mana isu ini sebenarnya telah lama berlaku dan telah ada ketetapan-ketetapan dibuat dan diputuskan mengenainya. Duli Yang Maha Mulia Sultan Selangor, sebagai ketua agama Islam bagi Negeri Selangor telah melarang penggunaan kalimah Allah dalam penerbitan berkaitan agama Kristian di Negeri selangor.

Baginda menegaskan bahawa penggunaan kalimah Allah dalam Kitab Bible (terjemahan Bahasa Melayu) atau percetakan apa-apa buku dan tulisan agama Kristian dalam apa-apa bentuk sekali pun tetap dilarang penggunaannya di Negeri Selangor. Titah baginda berpandukan kepada keputusan Jawatankuasa Fatwa bagi Negeri Selangor mengenai isu tuntutan penganut Kristian terhadap penggunaan kalimah Allah yang diwartakan pada 18 Februari 2010.

Dalam masa yang sama, Enakmen Ugama Bukan Islam (Kawalan Pengembangan Di Kalangan Orang Islam) Tahun 1988 telah dikuatkuasakan di Negeri Selangor yang telah menetapkan bahawa penggunaan kalimah Allah adalah suatu kesalahan untuk digunakan oleh penganut agama bukan Islam.

Ini turut diperkuat dengan kedudukan undang-undang berkaitan halangan dan larangan penggunaan kalimah Allah yang telah diputuskan oleh Mahkamah Persekutuan pada Tahun 2014 dalam kes Menteri Dalam Negeri lawan Titular Roman Catholic Archbishop of Kuala Lumpur. Dalam kes ini mahkamah memutuskan bahawa kalimah Allah tidak boleh digunakan dalam penerbitan agama Kristian.

Hadirin sidang Jumaat sekalian,

Kalimah Allah bukan terjemahan Bahasa Malaysia kepada perkataan ‘God’. Sebaliknya perkataan yang mewakilinya adalah tuhan atau dewa. Sekiranya dirujuk kamus-kamus nescaya akan didapati perkataan ‘Allah’ merujuk kepada nama Tuhan dalam kalangan orang Islam, satu-satunya Tuhan dalam agama Islam atau nama Tuhan yang berasal daripada istilah Arab yang digunakan seluruh penganut agama Islam tanpa mengira bahasa.

Wujud alasan bahawa kalimah Allah dituntut kerana ianya digunapakai dalam Bible edisi Bahasa Arab dan Bahasa Indonesia. Hakikatnya, ianya adalah kesalahan sejak awal penterjemahan. Buktinya, Bible edisi Bahasa Inggeris tidak menggunakan kalimah Allah sama sekali sebaliknya menggunakan perkataan ‘God’ merujuk Tuhan Bapa dan ‘Lord’ merujuk Tuhan Anak.

Justeru, mengapakah mahu diterjemahkan perkataan ‘God’ dengan kalimah Allah? Sehubungan dengan itu, penggunaan kalimah Allah oleh agama lain selain agama Islam adalah suatu perkara yang menyanggah konsep keesaan Allah SWT dan boleh membawa kekeliruan kepada umat Islam.

Kalimah Allah ialah nama khas yang merujuk kepada tuhan dalam agama Islam. Apabila disebut nama khas maka ianya adalah khusus, istimewa, ditentukan atau diperuntukkan hanya kepada penamanya.

Tidak sebagaimana kata nama am yang boleh digunapakai kepada kelompok umum seperti tuhan, manusia atau haiwan. Allah SWT adalah nama Tuhan kepercayaan umat Islam. Justeru, apakah agama yang menuntut penggunaan kalimah Allah ini tidak mempunyai nama tuhannya?

Penama yang dinamakan dengan nama khas mempunyai identiti, ciri- ciri atau sifat-sifat yang memperkenalkannya atau mengasingkannya daripada yang lain. Sebagai contoh, rumah ibadat adalah kata nama am yang dikongsi sama, sebaliknya istilah masjid, gereja dan gurdwara adalah perkataan beridentiti yang membezakannya dengan yang lain.

Justeru, adakah rasional nama Allah boleh dirujuk kepada dua tuhan dengan identiti serta konsepnya yang berlainan?

Hadirin yang dirahmati Allah SWT sekalian,

Konsep ketuhanan adalah intipati atau pokok (essence) yang membezakan satu agama dengan agama yang lain. Identiti Allah SWT, tuhan yang dipercayai umat Islam konsepnya terkandung secara tuntas di dalam surah al-Ikhlas ayat 1-4. Firman Allah SWT:

“Katakanlah (wahai Muhammad): ‘(Tuhanku) ialah Allah Yang Maha Esa; Allah Yang menjadi tumpuan sekalian makhluk untuk memohon sebarang hajat; Dia tiada beranak, dan Dia pula tidak diperanakkan; dan tidak ada sesiapapun yang serupa dengan-Nya’.”

Allah SWT ialah Tuhan yang esa, satu atau tunggal. Menurut Ahli Sunnah Wal-jamaah, esa-Nya Allah SWT pada zat, sifat dan perbuatan-Nya. )َلَّ ِق ْس َم َله ( Esa Allah SWT pada zat memberi maksud tiada pecahan-Nya atau tiada tara-Nya.

Esa zat Allah SWT adalah mutlak bukan bermaksud satu dengan dua unsur atau satu dengan tiga unsur. Esa Allah SWT pada sifat memberi maksud tiada seumpama-Nya (َش ِب ْي َه َله لََّ ) atau tiada banding- Nya. Allah SWT itu bukan Tuhan dengan sifat-sifat manusia dan tiada manusia sama sekali yang memiliki sifat-sifat-Nya.

Esa Allah SWT pada perbuatan memberi maksud tiada sekutu-Nya (َش ِرْي َك َله لََّ) atau tiada tanding- Nya. Allah SWT menegaskan di dalam al-Quran surah al-Maidah ayat 73:

“Demi sesungguhnya telah kafirlah orang-orang yang berkata: Bahawasanya Allah ialah salah satu dari tiga tuhan. Padahal tiada Tuhan (yang berhak disembah) melainkan Tuhan Yang Maha Esa dan jika mereka tidak berhenti dari apa yang mereka katakan itu, sudah tentu orang-orang yang kafir dari antara mereka akan dikenakan azab seksa yang tidak terperi sakitnya.”

Ayat ini menunjukkan seseorang itu menjadi kafir apabila menyatakan tuhan-tuhan selain Allah sebagai Allah. Ini bermakna kalimah Allah itu tidak boleh digunakan kepada tuhan selain Allah yang Maha Esa yang membawa kepada kekufuran.

Kaum Muslimin yang berbahagia,

Perlembagaan Persekutuan dan Undang-Undang Tubuh Negeri Selangor meletakkan Islam sebagai agama Persekutuan dan agama bagi negeri. Ini suatu jaminan undang-undang dan menjadi prinsip utama dasar pemerintah dan pihak berkuasa agama dalam menjaga akidah dan tuntutan syariat Islam.

Dengan dasar-dasar yang menjaga kepentingan agama Islam ini, umat Islam hendaklah mengambil peluang meningkatkan amalan masing-masing dan mempamerkan akhlak Islam serta mencerminkan keindahan Islam dalam bermasyarakat, berorganisasi dan bernegara.

Masyarakat bukan Islam perlulah menghormati agama Islam dan umat Islam sebagaimana umat Islam menghormati kepercayaan agama orang bukan Islam. Elakkan sama sekali apa-apa juga perkara, isu atau persoalan yang menyentuh sensitiviti dan keyakinan antara berbilang agama di negara ini.

Duli Yang Maha Mulia Sultan Selangor menegaskan dalam titahnya bahawa Tuanku sentiasa menekankan agar rakyat menghormati kepercayaan agama masing-masing dan tidak cuba untuk menyentuh sensitiviti agama lain yang boleh merosakkan perpaduan kaum di Negeri Selangor ini.

Jika umat Islam boleh menghormati penganut agama lain dengan tidak mencampuri urusan berkaitan agama mereka maka Tuanku juga menggesa agar penganut agama selain dari Islam untuk menghormati penganut agama Islam khususnya dalam penggunaan kalimah Allah yang menjadi pegangan utama umat Islam.

Hadirin yang dimuliakan,

Mengakhiri khutbah ini, marilah kita sama-sama menghayati dan mengambil pengajaran seperti berikut:

1. Umat Islam hendaklah memahami bahawa kalimah Allah adalah lafaz mulia (َل ْف ُظ ال َج َلَ َلة ) yang perlu dipelihara kesuciannya daripada dipermainkan, dipersendakan atau diletakkan di tempat yang salah; dan 2. Umat Islam hendaklah mengetahui bahawa Allah SWT itu Tuhan Yang Esa pada zat, sifat dan perbuatan-Nya (af’al) dengan penjelasan tiada tara, tiada banding dan tiada tanding bagi-Nya.

“Yang demikian (sifat-sifat-Nya dan kekuasaan-Nya) ialah Allah Tuhan kamu, tiada Tuhan (yang berhak disembah) melainkan Dia, yang menciptakan tiap-tiap sesuatu, maka beribadatlah kamu kepada-Nya. Dan (ingatlah) Dia lah yang mentadbirkan segala-galanya.”
(Al-An’am: 102).


Muhyiddin sebak sokongan rakyat, api perjuangan masih menyala

Pengerusi Perikatan Nasional Tan Sri Muhyiddin Yassin sebak mengenangkan sokongan di atas perjuangan gabungan parti itu dan masih terngiang-ngiang laungan gelombang rakyat.

Menurutnya perjuangan murni yang didasari tekad untuk menyelamatkan negara dan demi kedaulatan agama, bangsa dan negara hendaklah diteruskan dan kerja lebih kuat walaupun jalan yang dilalui adalah sukar.

“Sebak rasa hati ini mengenangkan sokongan rakyat di atas jalan perjuangan ini. Saya juga insan biasa, yang punya rasa sedih dan kecewa. Insan kerdil yang juga punya air mata.

“Di saat memeluk isteri saya ini saya bukan sahaja merasa tenangnya hati, lapangnya dada, redha takdir Illahi. Terngiang-ngiang laungan sokongan daripada anda semua ketika berkempen, dan komen-komen sokongan saudara saudari rakyat yang saya kasihi di media sosial.

“Saya tahu. Saya bukan sendiri. Bersama dengan saya adanya saudara saudari yang kekal berdiri. Memapah saya agar terus berjalan dan berlari di landasan perjuangan ini.

“Saya insafi, perjuangan ini bukan milik saya. Perjuangan ini milik kita bersama, rakyat Malaysia,” katanya dalam kenyataan malam tadi (25 November 2022).

Dalam Pilihan Raya Umum Ke-15 (PRU-15) Muhyiddin yang memimpin Perikatan Nasional membuat kejutan besar apabila menang di 73 kerusi, setelah rakyat menyedari Barisan Nasional (BN) dan UMNO tidak lagi boleh dipercayai.

BN hanya memperoleh 30 daripada 221 kerusi Parlimen yang dipertandingkan, manakala PRU satu kerusi lagi, Padang Serai, akan diadakan awal bulan depan.

Muhyiddin yang juga Presiden Bersatu menasihatkan anggota Perikatan Nasional dan rakyat yang memberi sokongan supaya tidak bersedih hari kerana jalan yang akan ditempuh masih masih panjang.

“Usah kita bersedih hati. Sudah tentu jalan ini jalan yang sukar. Jalan ini jalan yang panjang. Kita tidak akan berhenti dari terus berjalan dek kerana ujian yang melanda.

“Ingat lah bahawa obor perjuangan tetap terus menyala. Kuatkan semangat dan tabahkan hati. Jika kita sabar, dan berpegang teguh kepada amanah bangsa dan ikhlas dalam berjuang, insya-Allah akan sentiasa ada sinar di hujung jalan.

“Pujuklah hati, bahawa esok hari masih ada. Kita bina Malaysia yang lebih baik dengan setiap kudrat yang ada, dalam apa jua kapasiti kita sekalipun. Ingatlah, Malaysia itu milik kita semua bersama.

“Moga saudara saudari, sentiasa berada di dalam lindungan Allah swt dan semoga perjuangan kita semua diredhai Yang Maha Esa. Terima kasih semua rakyat Malaysia,” katanya.


Tiga jenis vaksin disyorkan diberi dos penggalak: Khairy

Jawatankuasa Kerja Teknikal (TWG) di bawah Badan Bertindak Imunisasi Covid-19 Penggalak (CITF-B) telah mengesyorkan dos penggalak melibatkan tiga jenis vaksin diberikan kepada semua penduduk berumur 18 tahun dan ke atas.

Menteri Kesihatan Khairy Jamaluddin Abu Bakar berkata dos itu ialah vaksin Comirnaty, AstraZeneca dan CoronaVac dengan keutamaan janji temu diberikan mengikut turutan umur, petugas barisan hadapan, individu dengan komorbiditi, wanita hamil dan keperluan ke luar negara.

“Bagi penerima vaksin CoronaVac, dos penggalak akan diberikan selepas tiga bulan daripada dos kedua diterima. Disyorkan untuk menerima dos penggalak vaksin Comirnaty (Pfizer) bagi semua peringkat umur atau vaksin AstraZeneca bagi individu berumur 50 tahun dan ke atas.

“Bagi individu yang tidak boleh mengambil vaksin Comirnaty atau AstraZeneca sebagai dos penggalak, vaksin CoronaVac (Sinovac) boleh diberikan, namun, bagi individu yang memilih vaksin CoronaVac (Sinovac) sebagai dos penggalak, mereka boleh maklumkan kepada pusat pemberian vaksin (PPV) untuk menerima vaksin berkenaan,” katanya lapor Bernama dalam kenyataan hari ini.

Selain itu penerima vaksin AstraZeneca akan diberikan dos penggalak enam bulan selepas dos kedua dan mereka disyorkan untuk menerima dos penggalak vaksin yang sama bagi semua peringkat umur, namun vaksin Comirnaty juga boleh digunakan.

Khairy memaklumkan bagi penerima vaksin lain, iaitu vaksin Comirnaty, Spikevax (Moderna) dan Convidecia (CanSino), Covilo (Sinopharm) dan Janssen (Johnson & Johnson), mereka disyorkan untuk menerima dos penggalak vaksin Comirnaty bagi semua peringkat umur atau vaksin AstraZeneca bagi individu berumur 50 tahun dan ke atas.

“Penerima Comirnaty, Spikevax dan Convidecia akan diberikan dos penggalak selepas enam bulan daripada suntikan terakhir, manakala penerima vaksin Covilo pula selepas tiga bulan daripada dos kedua dan vaksin Janssen selepas dua bulan daripada dos terakhir,” katanya.

Beliau berkata vaksin dos penggalak diberikan di fasiliti pengamal perubatan swasta atau di luar fasiliti kesihatan swasta (off-site) dan ia juga diberikan di klinik kesihatan dan hospital kerajaan yang terpilih serta aktiviti jangkau luar (outreach).

Katanya tarikh janji temu untuk dos penggalak bagi individu yang layak akan diberikan melalui aplikasi MySejahtera atau penerima boleh mendaftar dalam senarai menunggu untuk mendapatkan tarikh janji temu di fasiliti kesihatan awam dan swasta terpilih.

Senarai fasiliti kesihatan awam dan swasta yang terlibat dengan pemberian dos penggalak boleh didapati di laman sesawang Kementerian Kesihatan Malaysia https://covid19.moh.gov.my/vaksin-covid-19 atau di laman sesawang Protect Health https://protecthealth.com.my/.


Lebih 85 peratus katil hospital di Lembah Klang sudah digunakan

Hospital-hospital sekitar di Lembah Klang kini sudah mencapai penggunaan katil pesakit termasuk ‘repurpose bed’ (katil yang diubah suai) melebihi 85 peratus, ia paras yang membimbangkan.

Menteri Kesihatan Datuk Seri Dr Adham Baba berkata beberapa langkah segera perlu diambil untuk mengatasi kepadatan pesakit khususnya melibatkan unit rawatan rapi (ICU) dan akan meluaskan lagi penyumberluaran pesakit bukan Covid-19 ke hospital swasta.

Langkah tersebut perlu bagi membolehkan hospital utama seperti Hospital Kuala Lumpur (HKL) menerima dan merawat lebih ramai pesakit COVID-19.

Selain itu, kapasiti katil ICU dan bukan ICU termasuk peralatan dan kemudahan seperti alat bantuan pernafasan di hospital KKM dan Hospital Pengajar Universiti seperti Hospital Pakar Kanak-kanak Universiti Kebangsaan Malaysia (HPKK UKM), Hospital Universiti Putra Malaysia (UPM) dan Hospital Universiti Teknologi MARA (UiTM), akan ditingkatkan bagi menerima serta merawat lebih ramai pesakit Covid-19.

“Turut dilaksanakan ialah memberi penugasan semula sementara kepada petugas kesihatan merangkumi pakar perubatan dan anggota paramedik dari negeri tertentu, bagi menyokong perkhidmatan di hospital KKM dan Hospital Pengajar Universiti yang memerlukan petugas kesihatan tambahan untuk merawat pesakit COVID-19,” katanya dalam kenyataan hari ini.

Dr Adham berkata langkah lain ialah mengoptimumkan sumbangan sukarelawan dan pelajar kejururawatan tahun akhir daripada Institut Latihan KKM yang sedang menjalani latihan praktikal bagi membantu petugas kesihatan seperti di pusat pemberian vaksin (PPV), manakala sebahagian jururawat berpengalaman di PPV dan pusat saringan Covid-19 ditugaskan semula bagi menyokong penyampaian perkhidmatan di hospital KKM.

“Menerusi langkah-langkah afirmatif ini, KKM berharap tekanan tinggi yang diterima oleh pihak hospital untuk menerima dan merawat pesakit Covid-19 dapat dikurangkan dari semasa ke semasa, serta negara dapat segera mencapai pemulihan,” katanya.

Dalam pada itu, Dr Adham berkata daripada keseluruhan kes Covid-19 yang dikendalikan oleh HKL, sebanyak 71 peratus adalah pesakit Covid-19 kategori tiga hingga lima, manakala bakinya pesakit Covid-19 kategori satu dan dua.

Berdasarkan rekod terkini, Jabatan Kecemasan dan Trauma HKL menerima 60 hingga 70 pesakit Covid-19 sehari dengan purata tiga pesakit kategori empat dan lima yang memerlukan bantuan alat pernafasan selain perlu dirawat di ICU.

Beliau menjelaskan jumlah kedatangan atau rujukan pesakit yang tinggi ke Jabatan Kecemasan dan Trauma HKL sebagai hospital rujukan berstatus Hibrid Covid-19, iaitu menerima pesakit Covid-19 dan bukan Covid-19, ditangani dengan penyediaan dan penggunaan katil tambahan, manakala pesakit Covid-19 yang telah stabil dipindahkan ke Hospital Rehabilitasi Cheras dan Institut Perubatan Respiratori.

Menurutnya, jumlah kedatangan atau rujukan pesakit Covid-19 yang semakin meningkat ke hospital KKM di Lembah Klang ditangani dengan kerjasama Hospital Sungai Buloh yang kini berstatus Hospital Covid-19 serta Pusat Kuarantin dan Rawatan Covid-19 Berisiko Rendah (PKRC) di Taman Ekspo Pertanian Malaysia Serdang (MAEPS) yang turut mengendalikan sementara pesakit Covid-19 hingga kategori empat sebelum dipindahkan ke hospital.

“KKM juga bekerjasama dengan HPKK UKM, Hospital UPM, Hospital UiTM dan Hospital Angkatan Tentera Malaysia untuk menerima serta merawat kes pesakit Covid-19 dan bukan Covid-19,” katanya.


6 pelajar MRSM di Kuala Kangsar positif Covid-19

Seramai enam pelajar Tingkatan 5 Maktab Rendah Sains Mara (MRSM) Sultan Azlan Shah di Kuala Kangsar, dilaporkan positif Covid-19 seperti disahkan Pengerusi Jawatankuasa Kesihatan, Sains, Alam Sekitar dan Teknologi Hijau Perak, Mohd Akmal Kamarudin.

Menurutnya, kes itu berlaku pada 29 November dan ia dimasukkan bawah Kluster Jalan Kuala Kangsar, Gerik.

Sementara itu, Pengerusi Jawatankuasa Pendidikan, Pengajian Tinggi dan Sumber Manusia Perak Ahmad Saidi Mohamad Daud, berkata beliau masih menunggu laporan secara terperinci daripada Kementerian Pendidikan, KKM dan Majlis Amanah Rakyat (MARA).

“Kes ini sedang disiasat dan setakat ini segala bentuk tindakan kita serahkan kepada Kementerian Pendidikan,” katanya lapor Bernama semasa sidang media selepas menghadiri Program Penyerahan Bantuan Mahasiswa Perak 2.0 peringkat Dewan Undangan Negeri (ADUN) Kuala Kurau.

Terdahulu, pada program itu Saidi berkata seramai 32 orang mahasiswa menerima bantuan RM150 bagi kegunaan pembelajaran daripada Pusat Aspirasi Anak Perak (PASAK).

Saidi berkata, sebanyak 11,000 daripada 20,000 permohonan bantuan diterima PASAK telah diluluskan, dan setakat ini hanya 2,000 orang sahaja mahasiswa dipilih menerima bantuan itu.


Ocean Infinity mahu cari lagi MH370

Syarikat penerokaan dasar laut dari Amerika Syarikat, Ocean Infinity berminat untuk melakukan satu lagi pencarian pesawat Malaysia Airlines Penerbangan MH370 yang hilang.

Menteri Pengangkutan Datuk Seri Wee Ka Siong berkata Ocean Infinity bersedia menerima satu lagi perjanjian berdasarkan terma “no cure, no fee,” sama seperti pada 2018, di mana kerajaan hanya akan membayar syarikat itu jika berjaya mencari bangkai pesawat berkenaan.

MH370 hilang pada 8 Mac 2014, ketika dalam penerbangan dari Lapangan Terbang Antarabangsa Kuala Lumpur ke Beijing, China.

Ocean Infinity ialah syarikat robotik marin yang menggunakan robot autonomi, biasanya dalam pembentukan armada, untuk mendapatkan sejumlah besar data daripada lautan dan dasar laut.

Dalam catatan Facebook semalam, Ka Siong berkata beliau mengadakan pertemuan dengan Ketua Pegawai Eksekutif Ocean Infinity Oliver Plunkett dan wakil keluarga mereka yang menaiki MH370 di pejabatnya.

“Plunkett memberi kami maklumat tentang kemajuan teknologi terkini syarikat, bakat manusia dan keupayaan berbanding lima tahun lalu. dibuat hanya jika syarikat menemui serpihan itu,” tambahnya.

Dalam salah satu misteri penerbangan terbesar dunia, MH370, menggunakan Boeing 777-200ER kemudiannya, hilang dengan 239 orang di dalamnya.

Pada 2018, Ocean Infinity menjalankan pencarian pesawat di selatan Lautan Hindi tanpa kejayaan.

“Beliau berkongsi kesediaan Ocean Infinity untuk meneruskan pencarian MH370 berdasarkan perjanjian “no cure, no fee”, di mana pembayaran dibuat hanya jika syarikat menemui bangkai pesawat,” kata Ka Siong.

Dalam salah satu misteri penerbangan terbesar dunia, MH370, menggunakan Boeing 777-200ER kemudiannya, hilang dengan 239 penumpang dan anak kapal di dalamnya.

Pada 2018, Ocean Infinity menjalankan pencarian pesawat itu di selatan Lautan Hindi tetapi gagal menemuinya.

Syarikat itu menjalankan pencarian dan mengumpul data berkualiti tinggi meliputi kawasan seluas lebih 112,000 kilometer persegi dan berjaya mengatasi keadaan dan kawasan dasar laut yang mencabar.

Keluasan kawasan yang diliputi dalam masa lebih tiga bulan operasi adalah jauh melebihi sasaran awal iaitu 25,000 km persegi dan hampir sama dengan kawasan pencarian sebelumnya dalam tempoh dua setengah tahun,

Mengulas lanjut, Ka Siong mengulangi bahawa keputusan untuk meneruskan operasi pencarian hanya boleh dibuat jika kerajaan Malaysia, China dan Australia secara bersama bersetuju dengan perkara itu.

“Saya telah mengarahkan pegawai saya di Kementerian Pengangkutan untuk mendapatkan maklumat lanjut daripada Ocean Infinity untuk perbincangan sebelum kita berunding dengan kerajaan Australia dan China.

“Kami seterusnya mengulangi bahawa mesti ada bukti baharu yang boleh dipercayai sebelum kami boleh meneruskan operasi pencarian yang lain,” katanya.

Turut hadir pada mesyuarat semalam ialah pegawai dari Bahagian Penerbangan Kementerian Pengangkutan, Biro Siasatan Kemalangan Udara dan Pihak Berkuasa Penerbangan Awam Malaysia.


Adham Baba dedah negara sedang hadapi krisis kesihatan dahsyat

Menteri Kesihatan, Datuk Seri Dr Adham Baba mendedahkan negara kini sedang berdepan krisis kesihatan dahsyat susulan peningkatan kes positif Covid-19 di kalangan kakitangan perubatan.

Beliau berkata, keadaan itu sekali gus boleh ‘melumpuhkan’ golongan petugas kesihatan untuk membantu dalam penjagaan dan rawatan pesakit jika semakin ramai mereka dijangkiti Covid-19 hanya kerana mereka menjalankan tugas dalam berjuang melawan wabak itu.

Jumlah petugas kesihatan yang dijangkiti Covid-19 semakin membimbangkan apabila naik mendadak kepada 2,328 orang pada Januari, menjadikan keseluruhannya 6,620 positif sejak Mac tahun lalu.

Daripada jumlah itu, petugas kesihatan di Selangor mencatat bilangan tertinggi 1,545 kes, diikuti Sabah (1,479); Kuala Lumpur dan Putrajaya masing-masing (760); Sarawak (584); Johor (531); Kelantan (307); Perak (289); dan Terengganu (287).

Negeri Sembilan pula merekodkan 274 kes; Kedah (182); Melaka (143); Pulau Pinang (134); Pahang (73); Labuan (19); dan Perlis (13), kata Menteri Kesihatan, Datuk Seri Dr Adham Baba.

Memetik laporan Utusan Malaysia hari ini, Dr Adham berkata jumlah petugas kesihatan dijangkiti mula meningkat mendadak selepas September tahun lalu, ketika bermula gelombang ketiga pandemik.

“Angka tertinggi dicatatkan pada Januari lalu dengan merekodkan sebanyak 2,328 petugas kesihatan dijangkiti Covid-19 dan seramai 1,150 pula dikesan pada Februari, manakala 864 lagi pada Disember tahun lalu.

“Semua 6,620 petugas kesihatan dijangkiti Covid-19 itu adalah dalam kalangan petugas di bawah Kementerian Kesihatan manakala kes-kes membabitkan institusi kesihatan swasta merekodkan seramai 1,092 kes selain mereka dalam perkhidmatan sokongan KKM (75 kes) dan pelatih kementerian itu (14 kes) sekali gus meliputi jumlah keseluruhan 7,801 kes,” katanya.

Beliau berkata, seramai 868 petugas kesihatan pula terpaksa menjalani kuarantin atau perintah pengawasan di rumah (HSO) dalam tempoh sepanjang tahun ini sahaja.

Dalam pada itu, Adham berkata, pihaknya merekodkan seramai 180 petugas kesihatan dijangkiti Covid-19 selepas tempoh 14 hari menerima dos kedua vaksin Covid-19.

“Kita sentiasa mengingatkan semua petugas kesihatan tidak mengabaikan langkah penjagaan diri semasa bertugas dan merawat pesakit seperti wajib memakai pelitup muka semasa mengendalikan mana-mana pesakit dan semasa berada dalam persekitaran tempat kerja termasuk pantri dan bilik rehat.

“Saya menyeru rakyat Malaysia terus mematuhi SOP. Keluar rumah apabila perlu sahaja dan elakkan pergi ke kawasan yang sesak dan sempit. Kita semua bertanggungjawab berjuang memutuskan rantaian jangkitan virus ini,” katanya,” katanya.


Kes 11 negeri naik, 231 kluster aktif

Sebelas negeri hari ini mencatat peningkatan kes harian Covid-19 dalam tempoh 24 jam sehingga 12 tengah hari tadi, menurut statistik dikeluarkan Jabatan Kesihatan Negeri-Negeri.

Negeri yang merekodkan peningkatan kes baharu hari ini ialah Selangor, Kelantan, Johor, Kedah, Sabah, Kuala Lumpur, Pahang, Pulau Pinang, Perak, Negeri Sembilan, dan Perlis.

Selangor kembali merekodkan jangkitan tertinggi apabila melaporkan 1,097 kes baharu, berbanding 952 semalam, menjadikan kumulatif positif di negeri itu sebanyak 751,912, dengan 724,467 pesakit telah sembuh, dan 9,777 kematian.

Sehingga semalam Selangor merekodkan 18,132 kes aktif dengan 15,829 pesakit dikuarantin di rumah; 1,106 ditempatkan di PKRC; 1,116 dimasukkan ke hospital; dan 81 pesakit dirawat di unit rawatan rapi (ICU), termasuk 51 yang memerlukan alat bantuan pernafasan.

Kelantan pula merekodkan 574 kes baharu berbanding 446 semalam, diikuti Johor (494 kes baharu, 413 semalam); Kedah (412 kes baharu, 333 semalam); dan Sabah (401 kes baharu, 342 semalam).

Kuala Lumpur pula mencatat 388 kes baharu berbanding 181 semalam – naik sekali ganda; diikuti Pahang (321 kes baharu, 255 semalam); Pulau Pinang (311 kes baharu, 279 semalam); Perak (210 kes baharu, 205 semalam); Negeri Sembilan (148 kes baharu, 107 semalam); dan Perlis (44 kes baharu, 28 semalam).

Sementara itu, Ketua Pengarah Kesihatan Tan Sri Dr Noor Hisham Abdullah memaklumkan sembilan lagi kluster baharu Covid-19 dikesan dalam tempoh 24 jam sehingga 12 tengah hari tadi.

Katanya secara keseluruhan sejak awal tahun lalu hingga hari ini sebanyak 5,947 kluster dikesan di seluruh negara dengan 5,716 kluster telah ditamatkan dan 231 kluster masih aktif.

Dalam tempoh sama katanya, 5,168 pesakit telah sembuh menjadikan kumulatif sebanyak 2,537,204 pesakit telah pulih atau 96.4 peratus daripada 2,632,782 kumulatif positif.

Menurutnya daripada 24 kes import yang dikesan hari ini, lapan membabitkan bukan wafrga negara, manakala 4,855 kes lagi adalah penularan tempatan, termasuk 177 kes melibatkan rakyat asing.

Daripada 4,879 kes harian yang dilaporkan pada hari ini, 79 kes atau 1.6 peratus adalah pesakit kategori 3, 4, dan 5; dan 4,800 kes (98.4 peratus) lagi adalah terdiri daripada kategori 1 dan 2.

Seramai 509 pesakit kini dirawat di ICU dengan 252 daripadanya memerlukan alat bantuan pernafasan.


PN faham realiti hidup rakyat dan keperluan jajaran politik baharu

Konvensyen Perikatan Nasional (PN) yang berlangsung Sabtu lalu dengan tema mengangkat suara rakyat bakal menjadi salah satu penentu keberkesanan strategi yang sedang dilaksanakan.

Di tengah-tengah jangkaan Pilihan Raya Umum Ke-15 (PRU-15), usaha PN mengukuhkan gabungan, konvensyen kali ini merupakan usaha penting untuk memperkemaskan barisan di antara parti-parti komponen.

Dalam ucapan dasar Pengerusi PN Tan Sri Muhyiddin Yassin, beliau mahu PN bergerak seiring kehendak universal dengan menjamin wujudnya keadilan dan ketelusan yang dapat membina keyakinan rakyat iaitu pemimpin yang dipilih mewakili mereka mengutamakan pembangunan yang lestari dengan mengambil kira konsep pengagihan kekayaan negara secara adil dan saksama.

Hari ini akar umbi harus berusaha untuk menjadi suara rakyat, kita perlu menerapkan serta mengamalkan budaya berfikir secara matang bagi menekankan kepimpinan untuk memastikan setiap tindakan yang mereka lakukan tidak memberi imej dan persepsi negatif yang boleh diklasifikasikan sebagai perbuatan menggadaikan hak jati diri agama dan bangsa.

Perikatan Nasional juga komited dalam usaha menambah baik penyampaian perkhidmatan awam dan swasta agar dapat merealisasikan pelaksanaan dasar-dasar pembangunan negara yang cekap dan berkesan demi kesejahteraan rakyat.

Umum mengetahui langkah memperkasakan peruntukan mengenai hal Islam dalam Perlembagaan dan menolak provokasi bagi maksud penyamarataan, pencerobohan tauhid dan gagasan pluralisme agama yang bercanggah dengan Perlembagaan telah diperjuangkan oleh PNsejak awal penubuhan.

Dengan cabaran ekonomi – kos hidup rakyat, pekerjaan dan kesejahteraan sepanjang pandemik Covid-19 – PN telah membuktikan bahawa ia mampu melawan kekuatan pembangkang dengan menjadi parti yang mendukung konsep ‘welfare state’ yang lebih memberi manfaat kepada rakyat dan negara.

Kesimpulannya, PN memahami realiti kehidupan rakyat dan keperluan jajaran politik baharu. Anjakan paradigma dari segi pendekatan politik dan cara memperkasakan agama bangsa dan negara adalah perlu.

Mahathir Hj Mohd Rais
Ketua Penerangan Perikatan Nasional Wilayah Persekutuan


Saya bangga Tan Sri Lim akhirnya pakai songkok, kata MCA kepada DAP

MCA hari ini ‘bersorak’ atas kesudian pemimpin veteran DAP, Lim Kit Siang mengenakan pakaian istiadat Melayu termasuk songkok selepas parti komponen BN itu dikecam sebelum ini kerana memakai pakaian sama.

Sehubungan itu, Naib Presidennya, Ti Lian Ker menuntut DAP meminta maaf kepada MCA berkait kecaman tersebut.

“Tahniah kepada Tan Sri Lim Kit Siang. Saya rasa bangga Tan Sri Lim akhirnya memakai songkok sebagai pakaian protokol dan istiadat.

“Saya masih ingat lagi ADUN Triang, Leong Ngah Ngah enggan memakai pakaian seragam ADUN semasa istiadat dan songkok atas alasan larangan parti DAP semasa Kit Siang jadi Setiausaha Agong DAP.

“Secara terbuka ingin DAP memohon maaf pada MCA dan semua ahli MCA yang dipanggil sebagai ‘Anjing UMNO’ dan pengkhianat kerana menerima adat resam dan pakaian seragam yang berlandaskan tradisi Melayu.

“Over to you Tan Sri Lim Kit Siang dan DAP,” katanya melalui satu hantaran di Facebook, hari ini.

Tambahnya, “dulunya penerimaan penganugerahan oleh ahli-ahli MCA pun akan di cemuh oleh puak-puak DAP.”

Awal hari ini tersebar gambar Kit Siang memakai songkok dipercayai ketika raptai bagi menerima darjah kebesaran yang membawa gelaran Tan Sri bersempena Ulang Tahun Hari Keputeraan Rasmi Yang di-Pertuan Agong Al-Sultan Abdullah Ri’ayatuddin Al-Mustafa Billah Shah ke-64 esok.

Menurut laporan, Kit Siang, 82 akan menjadi pemimpin DAP pertama yang dianugerahkan gelaran tersebut.

Dalam kenyataan sama, bekas timbalan menteri perpaduan negara itu berkata semangat meminta maaf merupakan cara terbaik ke arah penyatuan dan pengukuhan kerajaan perpaduan BN-PH ke arah pilihan raya negeri-negeri.

“DAP telah pun memohon maaf pada Gabungan Parti Sarawak, UMNO dan sebagainya.

“Mengapa DAP tidak meminta maaf kepada MCA dan MIC yang menjadi sasaran serangan utama mereka kerana bekerjasama dengan UMNO demi mencari titik pertemuan masyarakat kita yang kepelbagaian?,” katanya.

MCA dan DAP kini berada di bawah payung kerajaan perpaduan di mana BN dan PH bekerjasama sejak Pilihan Raya Umum ke-15 lalu.


Zakir Naik akan kembali ke Malaysia, bagaimana pendirian DAP?

Malaysia akan menjadi destinasi Dr Zakir Naik selepas media melaporkan penceramah bebas itu akan pulang ke tanahair pada masa terdekat.

Menurut laporan media, Zakir baharu selesai beberapa program di Oman.

Peguamnya, Datuk Akberdin Abdul Kader, ketika mengesahkan langkah itu, memaklumkan Zakir Naik masih mempunyai program di negara terbabit.

“Dia (Zakir Naik) akan pulang dalam masa terdekat selepas selesai semua program di sana,” katanya dipetik laporan BH hari ini.

Sebelum ini, Akberdin memaklumkan Zakir Naik berada dalam keadaan selamat dan diberi layanan yang baik sepanjang berada di Muscat, Oman.

Menurutnya, penceramah terbabit turut mengirimkan pesanan memaklumkan beliau selamat dan berada di hotel.

“Zakir juga memaklumkan, laporan yang mendakwa penahanannya sekadar berita rekaan,” katanya.

Beliau berkata, selepas itu dia akan pulang semula ke Malaysia namun tidak dapat diperincikan perjalanan pulang itu demi keselamatannya.

Zakir Naik yang menetap di Malaysia, berdepan dakwaan mahkamah di India, berhubung pengubahan wang haram, menyokong aktiviti keganasan dan mencetuskan ketegangan agama.

Malah Kerajaan India pernah menghantar permohonan rasmi bagi mengekstradisinya pada Januari 2018.

Untuk rekod, pemimpin DAP sebelum ini juga sering mengkritik kerajaann kerana membenarkan Zakir menetap di Malaysia, malah pelbagai label dan kecaman dibuat para pemimpin DAP.


Pejabat Ketua Pendaftar Mahkamah lapor polis penularan keputusan kes Rosmah

Pejabat Ketua Pendaftar Mahkamah Persekutuan Malaysia telah membuat laporan polis berhubung laporan sebuah portal berita yang menyiarkan dokumen didakwa keputusan perbicaraan kes rasuah Datin Seri Rosmah Mansor.

Pejabat itu dalam kenyataan hari ini memaklumkan tindakan dibuat berikutan laporan yang disiarkan Portal Malaysia Today bertajuk ‘Rosmah Mansor Will Be Pronounced Guilty On 1st September 2022’ dan ‘Download Or View The 71-Page Judgement And Guilty Verdict On Rosmah Mansor Here’ yang dikeluarkan semalam, lapor Bernama.

“Perbuatan itu merupakan suatu tindakan sengaja untuk menjejaskan integriti pengoperasian mahkamah dan pentadbiran keadilan.

“Sehubungan itu, satu laporan polis telah dibuat berkenaan laporan portal tersebut,” menurut kenyataan itu.

Kenyataan itu juga menegaskan bahawa badan kehakiman tidak akan diganggu-gugat oleh perbuatan yang menyalahi undang-undang dan tidak bertanggungjawab bagi menjejaskan integriti sistem kehakiman negara.

Mahkamah Tinggi menetapkan 1 Sept ini untuk keputusan kes rasuah Rosmah membabitkan projek solar hibrid bagi 369 sekolah luar bandar di Sarawak bernilai RM1.25 bilion.


Pendakwaan terpilih terancang untuk lumpuhkan PN menjelang PRN, kata Muhyiddin

Kerajaan campuran Pakatan Harapan (PH)-Barisan Nasional (BN) sedang membuat pendakwaan terpilih secara terancang untuk melemahkan musuh politik mereka dengan mensasarkan parti lawan, kata Tan Sri Muhyiddin Yassin.

Pengerusi Perikatan Nasional (PN) berkata secara terang-terangan wujud perancangan pihak kerajaan untuk memberi tekanan kepada parti pembangkang menjelang Pilihan Raya Negeri (PRN) yang bakal diadakan tidak lama lagi dan parti Bersatu antara sasaran utama kerana menyedari rakyat menolak kerajaan campuran.

“Pendakwaan terpilih yang terancang, setiap parti politik memerlukan dana untuk menjalankan aktiviti parti justeru perlembagaan parti membenarkan sumbangan diterima daripada ahli orang ramai dan juga individu yang menyokong perjuangan parti Bersatu.

“Dan ini termasuk dana yang diterima daripada ahli-ahli perniagaan yang menyokong perjuangan parti dan setakat ini tidak ada satu pun undang-undang khusus untuk pembiayaan politik di Malaysia.

“Hari ni Parti Bersatu telah menjadi sasaran pendakwaan terpilih, apabila menerima sumbangan dana politik tiba-tiba telah menjadi satu kesalahan jenayah. Beberapa orang pemimpin Bersatu telah didakwa di mahkamah kerana menerima sumbangan dana untuk menjalankan aktiviti parti,” katanya semasa sidang media di kompleks mahkamah Jalan Duta pagi ini.

Jelas Muhyiddin, bukan hanya Bersatu sahaja menerima dana politik tetapi parti lain juga menerima dana sama, ia termasuk parti dalam kerajaan PH dan BN yang sehingga hari ini tidak mendedahkan penyata akaun mereka menerima dana politik secara terbuka.

“Mengapa saya katakan pendakwaan terpilih ialah kerana parti-parti politik dalam kerajaan yang terutamanya PH dan BN juga menerima sumbangan daripada ahli-ahli Perniagaan ataupun sumbangan orang ramai yang tertentu tetapi pemimpin parti mereka ini tidak pun didakwa di mahkamah,” katanya lagi.

Namun, sememangnya sudah dijangka pihak kerajaan akan cuba menggunakan apa sahaja cara untuk mencalarkan imej parti Bersatu memandangkan sokongan terhadap mereka sudah semakin terhakis kerana gagal menangani isu dihadapi rakyat dengan baik.

“Pendakwaan terpilih ini berlaku ketika kerajaan PH dan BN dilihat semakin gagal dalam menyelesaikan masalah rakyat dan bakal ditolak dalam pilihan raya di enam buah negeri yang akan berlangsung tidak berapa lama lagi.

“Bersatu sebenarnya telah menjangkakan bahawa inilah yang akan dilakukan oleh kerajaan PH-BN untuk melumpuhkan Bersatu setelah melihat sokongan kepada Bersatu dan PN semakin kuat dalam PRU-15,” ujarnya lagi.

Muhyiddin berkata rakyat tidak bodoh untuk melihat tindakan kerajaan campuran yang sengaja memberi tekanan kepada musuh politiknya dan akan menghukum mereka pada PRN nanti.

“Memandangkan tindakan pendakwaan terpilih telah diambil terhadap beberapa pemimpin Bersatu, saya yakin bahawa pembelaan yang sewajarnya dan seadilnya akan diberikan di mahkamah.

“Manakala mahkamah rakyat pula akan menghukum PH-BNdi atas niat jahat mereka melakukan tindakan menekan musuh politik dan pendakwaan terpilih secara berterusan terhadap lawan politik mereka.

“Saya menyeru supaya ahli-ahli parti Bersatu bertenang dan tidak mengambil tindakan yang boleh menggugat ketenteraman awam,” katanya lagi.

Sejak kerajaan campuran dibentuk, Perdana Menteri Datuk Seri Anwar Ibrahim beberapa kali dilihat secara terang-terangan membuat tuduhan terhadap PN, antaranya berhubung kononnya tauke judi menyalur dana kepada gabungan itu dan menuduh berbilion duit dirompak semasa PRU-15 lalu.

Terdahulu, Muhyiddin bersama pemimpin parti hadir ke Mahkamah Jalan Duta bagi memberi sokongan kepada Ketua Penerangan Bersatu, Datuk Wan Saiful Wan Jan yang didakwa hari ini.


Diugut sebar video terlarang sejak Oktober, kata wanita mangsa ikon permotoran

Ikon permotoran yang ditahan pihak polis didakwa membuat ugutan untuk menyebarkan video tidak senonoh dengan bekas kekasihnya sejak Oktober lalu.

Tidak tahan dengan ugutan tersebut menyebabkan seorang wanita tampil membuat laporan polis minggu lalu dan suspek sudah ditahan pihak polis.

Timbalan Ketua Polis Daerah Gombak, Superintendan Noor Ariffin Mohamad Nasir, berkata siasatan mendapati suspek dipercayai mengugut mangsa selepas wanita itu menolak ajakannya untuk bertemu pada Oktober lalu.

“Siasatan mendapati suspek menghantar satu mesej di WhatsApp kepada mangsa pada jam 3.30 petang, 19 Oktober lalu mengajak mangsa keluar pada jam 11 malam.

“Bagaimanapun, mangsa menolak ajakan itu dan perkara terbabit dipercayai menyebabkan suspek mengugut mahu menyebarkan video mangsa bersamanya melakukan hubungan terlarang di media sosial.

“Ugutan itu menyebabkan mangsa berasa takut dan tertekan sebelum dia akhirnya tampil membuat satu laporan polis di Ibu Pejabat Polis Daerah (IPD) Gombak pada jam 5.40 petang, Rabu lalu,” katanya dalam kenyataan, hari ini.

Noor Ariffin berkata, siasatan juga mendapati mangsa yang berusia 21 tahun mula mengenali suspek pada tahun 2020.

“Berikutan itu, suspek yang berusia 22 tahun ditangkap pada 9 Disember (Jumaat) lalu untuk membantu siasatan dan kini direman empat hari sehingga Selasa ini.

“Kes disiasat mengikut Seksyen 506 Kanun keseksaan iaitu melakukan ugutan jenayah,” katanya.

Semalam, BH melaporkan seorang pemuda yang juga ikon permotoran ditahan polis kerana disyaki mengugut menyebarkan gambar lucah bekas kekasihnya, kelmarin.


Jadi ibu bapa yang bijak, persiap diri anak-anak

Sesi persekolahan secara bersemuka bagi murid prasekolah, tahun satu dan tahun dua sekolah rendah bermula 21 Mac lalu.

Kebanyakan murid-murid seperti sudah membiasakan diri dengan norma baru.

Mereka didapati mematuhi prosedur operasi standard (SOP) yang ditetapkan dengan memakai pelitup muka, sanitasi tangan dan mengambil suhu badan sebelum memasuki pekarangan sekolah.

Sekolah juga tidak mengadakan perhimpunan dan pelajar dibenarkan terus masuk ke dalam bilik darjah masing-masing.

Pada sesi persekolahan kali ini, ibu bapa tidak dibenarkan masuk dan hanya menghantar anak-anak mereka di luar pagar sekolah, ini bagi mengelakkan keadaan sesak dan menghindar penularan wabak di dalam kawasan sekolah.

Baru-baru ini, Menteri Kanan Pendidikan Datuk Dr Radzi Jidin mengumumkan pembukaan penuh persekolahan secara berperingkat bermula hari ini membabitkan semua sekolah yang berdaftar dengan Kementerian Pendidikan Malaysia (KPM).

Dalam pada itu, seharusnya kebimbangan dan kerisauan untuk menghantar anak-anak memulakan persekolahan perlu disertai dengan kesiapsiagaan ibu bapa memperlengkapkan diri anak-anak dengan kebiasaan baharu.

Sekiranya kita sebagai ibu bapa bimbang dan risau kesihatan dan keselamatan anak-anak untuk memulakan sesi persekolahan ini begitu juga ibu bapa yang lain. Maka keprihatinan dan kebertanggungjawaban ibu bapa amat penting termasuk untuk memantau kesihatan anak-anak di rumah sebelum dihantar ke sekolah.

Ibu bapa perlu memeriksa suhu badan anak-anak bagi memastikan mereka tidak menunjukkan sebarang gejala tidak sihat sebelum keluar dari rumah untuk ke sekolah. Sekiranya pemeriksaan anak-anak mencatatkan suhu badan melebihi 37.5 darjah celcius atau bergejala, maka ibu bapa perlu menghantarnya untuk pemeriksaan doktor atau melakukan pengasingan di rumah.

Selain itu, ibu bapa juga disaran menyediakan bekal makanan untuk anak-anak ke sekolah kerana ia bukan sahaja dapat mengurangkan pergerakan dan kesesakan ketika membeli di kantin, tetapi juga dapat memastikan makanan yang disediakan bersih, selamat dan memenuhi nutrisi yang diperlukan oleh setiap anak-anak. Amalan ini perlu dijadikan sebagai kebiasaan baharu persekolahan baik dalam tempoh Covid-19 mahupun selepas berakhirnya wabak berkenaan.

Selain itu, tindakan proaktif ibu bapa untuk sentiasa mengingatkan dan memberi kesedaran kepada anak-anak tentang tatacara persekolahan penjarakan sosial termasuk amalan jarak sosial dan kebersihan tangan sebelum, semasa dan selepas menaiki kenderaan; tidak berjabat tangan atau bersentuhan antara satu sama lain sama ada guru, rakan atau orang sekeliling dan sentiasa mengamalkan kebersihan tangan sebelum dan selepas makan. Selain itu, nasihatkanlah anak-anak agar tidak berkongsi makanan dan minuman dengan murid lain.

Ibu bapa sebaik-baiknya juga perlu merancang jadual pergerakan/kenderaan anak-anak untuk ke sekolah dan pejabat. Ini kerana langkah terbaik untuk mengatasi kebimbangan dan kerisauan akan keselamatan dan kesihatan anak-anak, adalah dengan menghantar dan mengambil sendiri anak-anak dari sekolah.


Amalan mudah untuk jantung sihat

Menurut Jabatan Perangkaan Malaysia, penyakit jantung kekal sebagai punca utama kematian di Malaysia, dan ia telah meragut 16,325 nyawa yang mencakupi 15 peratus kematian yang disahkan secara perubatan pada tahun 2019. Jaga pemakanan anda, lakukan senaman, ambil omega-3 secukupnya – anda mungkin pernah diberikan nasihat ini untuk memelihara kesihatan jantung anda. Namun tahukah anda bagaimana amalan tersebut mampu mempengaruhi fungsi jantung anda?

Ahli farmakologi penyelidikan, Lembaga Penasihat Herbalife Nutrition dan Pemenang Nobel, Dr Lou Ignarro berkata, ramai individu tidak memahami bagaimana tindakan mereka mampu memberi kesan ke atas kesihatan dan kesejahteraan tubuh mereka.

“Bagi memudahkan kita melakukan sesuatu amalan untuk jangka masa panjang,  kita perlu memahami impaknya. Dengan menurunkan berat badan, kita boleh melihat perubahan pada diri kita. Namun untuk melihat perubahan pada jantung kita, ia bukan semudah itu.

“Pertama, lakukan senaman untuk memperbaiki aliran darah. Kita sedia maklum bahawa aktiviti seperti berlari, berbasikal, dan berenang adalah baik untuk kita, tapi mengapakah ia sihat untuk jantung kita? Senaman membantu saluran darah kita untuk meruai (relax) dan mengembang, membolehkan darah mengalir dengan lebih efisien di samping merangsang penghasilan nitrik oksida dalam badan, sekali gus menyihatkan jantung.

“Oleh kerana nitrik oksida mengawal dan melindungi sistem kardiovaskular, tuntasnya ialah, lebih kerap kita bersenam maka lebih banyak nitrik oksida yang akan terhasil, justeru jantung kita akan menjadi lebih sihat,” jelasnya.

Tambah beliau, orang rama juga perlu mengamalkan diet seimbang yang kaya dengan Omega-3 kerana diet yang sihat memainkan peranan yang penting bagi kesihatan jantung kita. Contohnya, buah-buahan dan sayur-sayuran segar, protein serta bijian penuh membekalkan tenaga dan khasiat yang diperlukan oleh tubuh kita untuk kekal sihat.

“Makanan seperti ikan berlemak (salmon, tenggiri, dan tuna), biji flaks, walnut, benih labu, dan kacang soya kaya dengan asid berlemak omega-3. Pengambilan asid berlemak omega-3 EPA (asid eikosapentaenoik) dan DHA (asid dokosaheksaenoik) juga mampu mengurangkan risiko penyakit jantung.

“Ikan bukan sahaja merupakan alternatif yang baik bagi makanan seperti daging yang banyak mengandungi lemak tepu, malah nutrien omega-3 dalam ikan juga dapat menyumbang kepada sistem kardiovaskular yang lebih sihat dengan menjaga kolesterol dan trigliserida pada paras yang normal,” katanya.

Bagi mencegah serangan jantung, Dr Lou Ignarro turut menggalakkan belajar menangani stres dengan lebih baik. Orang ramai boleh Yoga, meditasi, dan pernafasan dalam (deep breathing)  merupakan antara aktiviti yang dapat membantu menangani stres. Dengan mengurangkan stres, kesan positif yang dapat dialami oleh tubuh anda adalah lebih besar daripada apa yang mungkin anda sangkakan.

“Stres mempengaruhi paras tekanan darah dan kolesterol, maka atas sebab inilah kita harus mengamalkan gaya hidup yang sihat untuk mengurangkan stres kita. Malah kajian juga telah menemui kaitan antara stres kronik dan penyakit jantung.

“Di sebalik pelbagai teori yang mencadangkan bagaimana pengurangan stres dapat memelihara kesihatan jantung, ramai penyelidik percaya bahawa kenaikan dalam tahap stres dapat memberi kesan negatif pada bahagian tubuh yang lain. Sebagai contoh, jika anda mempunyai tekanan darah tinggi atau kolesterol tinggi, stres boleh menyebabkan parasnya melonjak naik. Stres juga boleh mempengaruhi cara darah kita menggumpal, lantas mampu meningkatkan risiko berlakunya serangan jantung,” katanya.

Tambah beliau, individu dengan paras stres yang rendah mungkin lebih cenderung untuk bersenam dan menjaga pemakanan, iaitu dua komponen utama bagi jantung yang sihat. Jadi, dengan mengurangkan stres anda bukan sahaja secara umumnya akan berasa lebih baik, malah tubuh anda juga akan menjadi lebih seimbang dan ia turut membantu memelihara paras tekanan darah dan kolesterol yang ideal.

Tidak ketinggalan, beliau menyarankan mendapatkan berat badan yang ideal. Ini kerana berat badan yang sihat mengurangkan risiko penyakit jantung, strok, tekanan darah tinggi, dan diabetes—malah ia juga mampu memberi impak yang positif ke atas kesihatan fizikal anda secara keseluruhan.

“Selain pelbagai manfaat yang kita dapat nikmati dengan memiliki berat badan yang sihat, impaknya pada peredaran darah kita merupakan antara yang paling signifikan. Terdapat satu kajian yang telah mendapati bahawa jika berat badan terutamanya lemak perut berada dalam paras yang sihat, arteri akan dapat mengembang dengan lebih baik, lantas memperbaiki aliran darah.

“Oleh kerana aliran darah yang optimum merupakan antara kunci yang utama bagi kesihatan sistem kardiovaskular kita, maka penurunan berat badan (atau pemeliharaannya, jika anda mempunyai berat badan yang sihat) merupakan langkah penting yang anda boleh ambil jika anda ingin memiliki jantung yang sihat,” jelasnya.


Penyakit demam babi merebak di Pulau Pinang, 21 ladang dijangkiti

Pulau Pinang kini berdepan penularan penyakit demam babi Afrika (ASF) selepas banyak ladang babi komersil dikesan dijangkiti wabak tersebut.

Sebanyak 21 ladang babi komersil di negeri tersebut sudah dijangkiti penyakit ASF dan ia semakin merebak, kata Ketua Menteri Pulau Pinang, Chow Kon Yeow.

Kesemua ladang yang dikesan positif penyakit ASF itu terletak di tiga daerah iaitu Seberang Perai Tengah (SPT); Seberang Perai Utara (SPU) dan Seberang Perai Selatan (SPS).

”Setakat semalam, secara keseluruhannya sebanyak 21 ladang babi disahkan positif penyakit ASF dan lokasi ladang adalah di SPU, SPT dan SPS.

”Virus ini cepat merebak dan disebabkan itu banyak ladang dijangkiti penyakit ASF.

“Setakat ini jumlah babi yang telah dilupuskan adalah kira-kira 4,000 ekor dan kita sedang meneruskan usaha memusnahkan babi-babi yang telah dijangkiti,” katanya dipetik laporan Utusan Malaysia.

Pada 13 Januari lalu, Pulau Pinang mengisytiharkan wabak ASF di negeri itu sebagai ‘bencana’ selepas kes dilaporkan di 11 ladang babi komersial di daerah SPS dan SPT melibatkan 25,000 ekor babi.

Pemusnahan babi yang dijangkiti terpaksa dilakukan menggunakan gas karbon dioksida dan mengikut Kod Amalan Kebajikan Haiwan dan garis panduan Pengurusan Pelupusan Haiwan sebelum bangkai dikebumikan.

Berdasarkan data bancian Jabatan Perkhidmatan Veterinar (JPV) negeri, terdapat 124 ladang ternakan babi di Pulau Pinang membabitkan jumlah keseluruhan 267,348 ekor babi.

Menurut Kon Yeow, pemilik ladang babi yang terjejas perlu segera melaporkan perkara itu kepada JPV bagi urusan pembayaran pampasan dan pelupusan babi yang terkesan dengan penyakit ASF.

”Pemilik ladang perlu tampil dan bekerjasama dengan JPV untuk urusan pampasan, mereka mesti mengira jumlah babi di ladang masing-masing yang dimusnahkan.

“Mereka mesti sahkan bilangan babi yang terlibat dengan JPV dan mulakan pelupusan, kemudian boleh kemukakan tuntutan pampasan kepada JPV,” katanya.

Tambah beliau, adalah menjadi kewajipan untuk pemilik ladang memaklumkan kepada JPV sekiranya ladang babi mereka dikesan positif penyakit ASF.


Pelakon popular pukul pengawal keselamatan kena reman tiga hari

Seorang pelakon lelaki popular direman selama tiga hari sehingga Isnin ini bagi membantu siasatan kes menumbuk dan menendang seorang pengawal keselamatan di sebuah kondominium di ibu negara, Khamis lalu.

Ketua Jabatan Siasatan Jenayah Kuala Lumpur Senior Asisten Komisioner Habibi Majinji berkata pelakon berusia 30-an itu ditahan tengah hari semalam di kediamannya di kondominium sama.

“Kejadian berpunca apabila pelakon terbabit meminta rakannya menghantar barang ke kediamannya kira-kira jam 8 malam namun tidak dibenarkan masuk oleh pengawal keselamatan itu.

“Pelakon itu kemudian turun ke lobi untuk bertanya kepada pengawal keselamatan tentang perkara tersebut dan berlaku pentengkaran di antara mereka berdua.

“Artis lelaki berkenaan yang turut berada di lobi itu kemudian secara tiba-tiba datang dan dipercayai menumbuk dan menendang mangsa,” katanya menurut Bernama.

Habibi berkata mangsa dikatakan telah ditumbuk dan ditendang di bahagian muka, dada, perut dan belakang badan dan suspek disyaki turut mengugut mangsa.

“Mangsa membuat laporan polis dan kes disiasat di bawah Seksyen 323 dan 506 Kanun Keseksaan kerana memukul dan melakukan ugutan jenayah,” katanya.


Nama ‘jerung besar’ skandal LCS didedah Rafizi esok, termasuk pemimpin UMNO

Nama ahli politik yang dilabel “jerung besar” terlibat dalam skandal kapal tempur pesisir (LCS) bakal didedah Rafizi Ramli esok, ia berkemungkinan melibatkan beberapa pemimpin UMNO.

Timbalan Presiden PKR itu berkata nama ahli politik tersebut boleh didedahkan sekarang kerana sudah terdapat bukti penglibatannya dalam skandal kapal tak siap tersebut selepas langkah kerajaan menyahklasifikasi dokumen sulit berhubung kelulusan pembinaan kapal itu.

“Dia boleh dinamakan kerana bukti telah ada.

“Saya membuat keputusan untuk menamakan ahli politik tersebut untuk mengelakkan beberapa bilis sahaja dikambing hitamkan sedangkan jerung-jerung terlepas.

“Hebahkan kepada seluruh rakyat Malaysia. #AyuhMalaysia kita perangi mat-mat sakau yang merompak duit rakyat,” katanya dalam satu hantaran di Facebook.

Walaupun terdapat sudah pendakwaan melibatkan bekas pegawai Tentera Laut Diraja Malaysia, namun Rafizi mendakwa tertuduh bukan dalang sebenar dan hanya menjadi kambing hitam bagi melindungi ahli politik terlibat dalam skandal tersebut.

Terdahulu, susulan laporan yang dinyahkasifikasi Jawatankuasa Kira-Kira Wang Negara (PAC) baru-baru ini, nama Presiden UMNO, Datuk Seri Ahmad Zahid Hamidi muncul dalam satu surat kelulusan yang ditandangani oleh beliau semasa memegang jawatan Menteri Pertahanan.

Ia sekaligus mengesahkan dakwaan Rafizi terdapat pemimpin utama parti itu yang terlibat dalam skandal tersebut yang didedahkan kepincangannya oleh Jawatankuasa Kira-Kira Wang Negara (PAC) sebelum ini.

Rafizi juga mendakwa skandal tersebut adalah sesuatu yang dirancang oleh ‘jerung’ yang mempunyai kuasa dalam projek LCS di luar pasukan keselamatan negara.

Kuasa yang ada pada ‘jerung’ itu, tambah Rafizi, termasuk melantik kontraktor, menentukan spesifikasi projek, membuat bayaran pendahuluan dan mempunyai wang tunai untuk disalurkan ke luar negara sebelum penghantaran kapal dibuat.

Rafizi sebelum ini juga membuat pendedahan dengan menamakan beberapa pemimpin UMNO yang terlibat dalam skandal LCS yang terdiri daripada bekas Perdana Menteri, Datuk Seri Najib Razak, Zahid dan Menteri Pertahanan sekarang, Datuk Seri Hishammuddin Hussein.

Untuk rekod, pemberian kontrak pembekalan enam kapal LCS itu diberikan ketika Barisan Nasional (BN)/UMNO memerintah iaitu bermula dengan surat anugerah pada 2011 disusuli penyerahan kontrak kepada Boustead Naval Shipyard Sdn Bhd (BNS) pada 2014.

Ketika itu, Najib menjadi Perdana Menteri, manakala Zahid sebagai Menteri Pertahanan mulai 2009 hingga 2013, sebelum digantikan Hishammuddin.


Kumpulan serpihan dalangi penyeludupan PATI ke Malaysia

Kegiatan penyeludupan pendatang tanpa izin (PATI) dari Indonesia ke Malaysia kini didalangi kumpulan serpihan daripada sindiket utama yang ditumpaskan hasil kerjasama kedua-dua negara pada Februari lalu.

Agensi Penguatkuasa Maritim Malaysia (Maratim Malaysia) percaya walaupun sindiket utama telah tumbang, saki-baki anggotanya kini menjalankan kegiatan penyeludupan PATI ke Malaysia.

“Penyeludupan PATI masih berlaku, tetapi didalangi kumpulan serpihan menggantikan sindiket utama selepas ia tumbang.

“Kita syak ahli sindiket itu daripada kumpulan yang sama kerana untuk terbabit dalam rangkaian penyeludupan PATI ini, mereka memerlukan ilmu di laut, rangkaian pekerja, selain modal yang besar.

“Kita tidak pandang rendah kemunculan sindiket serpihan ini, kerana jika tak dibendung dari awal, kita risau sindiket serpihan ini mampu menjadi seperti sindiket utama yang ditumpaskan, atau lebih besar dari itu,” kata Pengarah Maritim Malaysia Johor, Laksamana Pertama Maritim Nurul Hizam Zakaria.

Mengulas kejayaan menumpaskan sindiket utama itu, beliau berkata hasil perkongsian maklumat di antara pihak berkuasa Malaysia dan Indonesia, ketua sindiket penyeludupan terbesar yang mendalangi keluar masuk puluhan ribu PATI sejak 10 tahun lalu dikenali sebagai Acing atau nama sebenarnya Susanto, berjaya ditahan di negara jiran itu.

Menurutnya kejayaan melumpuhkan sindiket utama pada Februari lalu adalah susulan penahanan tekong, pembantu tekong bersama lapan PATI ketika cuba menyusup keluar menerusi Teluk Ramunia, Kota Tinggi, pada 28 Januari lalu.

Memetik laporan BH, penahanan 10 suspek warga Indonesia itu membolehkan Maritim Malaysia dan Polis Diraja Malaysia (PDRM) menjalankan siasatan terperinci mengenai penyeludupan migran yang menjadikanperairanJohor Timur sebagai laluan utama mereka.

“Hasil soal siasat, 10 suspek terutama tekong dan pembantu tekong itu membawa kepada maklumat bahawa sindiket berkenaan menjadi dalang utama tiga tragedi bot pancung karam yang berlaku di perairan negeri ini iaitu Teluk Balau (Disember lalu) serta Teluk Ramunia dan Pontian (Januari lalu).

“Sebaik mendapat maklumat penting mengenai sindiket berkenaan Maritim Malaysia dan PDRM berkongsi maklumat yang diperoleh bersama Badan Keamanan Laut Republik Indonesia (BAKAMLA) dan Kepolisian Negara Republik Indonesia (POLRI).

“Maklumat itu akhirnya membawa kepada penahanan dalang utama sindiket penyeludupan PATI terbesar di Indonesia yang sudah aktif sejak lebih 10 tahun lalu dengan mengaut keuntungan dipercayai puluhan juta ringgit dengan menyeludup manusia dari republik itu ke Malaysia dan sebaliknya.

“Penahanan ketua sindiket itu dikenali sebagai Acing itu, berjaya melumpuhkan sindiket terbesar penyeludupan migran itu, apatah lagi pengurus sindiket berkenaan yang juga orang kepercayaan Acing yang dikenali sebagai Busra, turut berjaya ditahan,” katanya.

Tahun lalu, menyaksikan 21 PATI maut akibat mati lemas dalam insiden bot karam ketika cuba menyeludup masuk ke negara ini manakala tahun ini setakat April lalu, seramai 12 PATI maut akibat insiden sama.

Apatah lagi tiga tragedi bot karam berlaku secara berturutan bermula Disember hingga Januari lalu.

Pada 15 Disember tahun lalu, seramai 21 orang PATI lemas, manakala 46 lagi hilang selepas bot pancung yang menyeludup mereka masuk ke negara ini terbalik dan karam dalam tragedi kira-kira 20 meter daripada pantai Tanjung Balau, di Kota Tinggi, di sini, awal pagi berkenaan.

Dalam kejadian kira-kira jam 2 pagi itu, 10 mangsa disahkan meninggal dunia, empat lagi mangsa ditemui selamat, manakala 46 mangsa lagi hilang.

Pada 18 Januari lalu, enam PATI lagi ditemukan lemas, seorang kritikal dan enam lagi terselamat dalam kejadian bot karam di perairan Pulau Pisang, kira-kira 4.2 batu nautika dari Pantai Pontian Besar, di sini, pada 12 tengah malam berkenaan.

Kejadian itu berlaku akibat ombak yang dipercayai setinggi tiga meter membadai bot fiber sepanjang 7.62 meter yang dinaiki seramai 11 Pati wanita dan dua tekong yang kesemuanya adalah warga Indonesia.

Dua hari selepas insiden itu iaitu pada 20 Januari lalu, enam PATI warga Indonesia mati lemas dalam insiden bot karam kira-kira satu batu nautika dari Teluk Ramunia, Pengerang, Kota Tinggi.

Mengulas lanjut, Nurul Hizam berkata, maklumat penting yang akhirnya menumpaskan sindiket penyeludupan PATI terbesar itu diperoleh dalam tempoh 14 hari ketika 10 warga Indonesia termasuk tekong, pembantunya selain lapan PATI berjaya ditahan 10 hari selepas tragedi bot karam di Teluk Ramunia, Pengerang, Januari lalu.

“Dalam tempoh reman 14 hari, siasatan yang dilakukan berjaya dapatkan maklumat penting dan dikongsikan kepada pihak berkuasa Indonesia.

“Maklumat itu membawa penahanan ketua sindiket yang sudah lama diburu pihak berkuasa Indonesia.

“Kita sangat berterima kasih dengan Indonesia atas sokongan dan kerjasama negara itu banyak dari kes penyeludupan PATI berjaya diselesaikan. Indonesia berikan sokongan sangat baik dan hubungan kita berada pada tahap terbaik,” katanya.


Lima kertas siasatan dibuka terhadap Syed Saddiq: Saksi

Seorang pegawai penyiasat Suruhanjaya Pencegahan Rasuah Malaysia (SPRM) hari ini (20 Julai) memberitahu mahkamah bahawa lima kertas siasatan dibuka ke atas bekas Menteri Belia dan Sukan Syed Saddiq Syed Abdul Rahman.

Mohd Syahmeizy Sulong, pegawai yang menyiasat pertuduhan pecah amanah (CBT) yang dihadapi Syed Saddiq dalam perbicaraan jenayah itu, bagaimanapun tidak menjelaskan lebih lanjut mengenai siasatan berkenaan.

“Untuk siasatan ke atas Syed Saddiq, SPRM telah membuka lima kertas siasatan berbeza berdasarkan aduan dan maklumat yang diterima,” katanya.

Tambahnya, ini adalah antara punca berlakunya kelewatan untuk mendakwa ahli Parlimen (MP) Muar itu di mahkamah.

“Sebab itu pertuduhan mengambil masa yang lama kerana saya perlu menyelaraskan kenyataan saksi dengan semua kertas siasatan lain dan masih ada (beberapa) siasatan yang sedang dijalankan,” katanya menjawab soalan Timbalan Pendakwa Raya Datuk Wan Shaharuddin Wan Ladin.

Persetujuan untuk mendakwa – yang diperlukan untuk menuduh bekas Ketua Pemuda Parti Pribumi Bersatu Malaysia (Bersatu) itu di mahkamah – dikeluarkan Wan Shaharuddin pada 4 Januari tahun lepas. Syed Saddiq bagaimanapun hanya didakwa pada 22 Julai 2021.

Wan Shaharuddin berkata beliau mengemukakan soalan itu untuk “kebaikan semua” kerana terdapat dakwaan bahawa pertuduhan itu adalah konspirasi politik yang membawa kepada kemungkinan penangguhan.

Saksi ke-25 pendakwaan berkata beliau hanya bertanggungjawab menyiasat pertuduhan CBT di mana Syed Saddiq didakwa bersubahat dengan bekas penolong bendahari Angkatan Bersatu Anak Muda (Armada) Rafiq Hakim Razali dalam melakukan CBT membabitkan RM1 juta dana milik Pemuda Bersatu.

BERITA LANJUT MENYUSUL


Polis rampas ganja RM3.33 juta, tahan empat lelaki

Polis menahan empat lelaki dan merampas ganja seberat 1.33 tan bernilai kira-kira RM3.33 juta menerusi empat serbuan berasingan di sekitar Selangor, Khamis lepas.

Pengarah Jabatan Siasatan Jenayah Narkotik (JSJN) Datuk Ayob Khan Mydin Pitchay berkata kesemua yang berusia 23 hingga 46 tahun itu ditahan JSJN Bukit Aman dengan kerjasama JSJN Selangor sekitar 4.40 petang dan 11 malam di dua lokasi di Subang Jaya manakala masing-masing satu lokasi di Rawang dan Semenyih.

“Hasil serbuan itu, polis merampas dadah jenis ganja gred dua di sebuah rumah yang dijadikan stor penyimpanan dadah.

“Dadah yang dirampas boleh digunakan oleh seramai 2,576,000 penagih,” katanya pada sidang media di Ibu Pejabat Polis Kontinjen Selangor di sini hari ini.

Memetik laporan Bernama, Ayob Khan berkata modus operandi digunakan sindiket itu adalah membawa masuk bekalan dadah dari Thailand melalui laluan tikus untuk dipasarkan di sekitar Selangor dan Johor.

“Siasatan mendapati, sindiket pengedaran dadah ini dipercayai mula aktif sejak pertengahan Januari tahun ini,” katanya dengan menambah kesemua lelaki itu terdiri daripada dua penganggur, ahli perniagaan dan penghantar barang.

Beliau berkata seorang daripada mereka positif terhadap dadah jenis Tetrahydrocannabinol (THC) dan semakan rekod jenayah lampau turut mendapati seorang daripada mereka mempunyai dua rekod jenayah lampau berkaitan dadah.

“Tindakan juga diambil mengikut Akta Dadah Berbahaya (Perlucuthakan Harta) 1988 dengan polis menyita pelbagai aset sindiket termasuk empat kenderaan dan wang tunai dianggar bernilai RM331,900. Ini menjadikan keseluruhan rampasan dadah dan sitaan harta berjumlah RM3.7 juta,” katanya.

Ayob Khan berkata kesemua mereka direman tujuh hari hingga 31 Mac ini untuk siasatan mengikut Seksyen 39B Akta Dadah Berbahaya (ADB) 1952 dan JSJN sedang berusaha mengesan saki baki sindiket termasuk dalang.

Sementara itu, mengulas mengenai tangkapan beberapa penjawat awam yang disyaki bersekongkol dengan sindiket pengedaran dadah, Ayob Khan berkata pihaknya sedang menunggu keputusan daripada Kementeran Dalam Negeri (KDN) berkenaan tindakan terhadap mereka yang diberkas pada 6 Mac lepas.

Beliau berkata lapan penjawat awam itu ditahan di bawah Seksyen 3(1) ADB Langkah-Langkah Pencegahan Khas (LLPK) 1985.

“Kita akan siapkan fail kes untuk dihantar ke KDN dan ada tiga kemungkinan sama ada mereka ini akan dikenakan perintah tahanan, sekatan atau dibebaskan. Bagi pihak polis, kita puas hati dengan maklumat yang ada berkenaan penglibatan mereka dengan sindiket ini,” katanya.

Pada 15 Mac lepas, Ayob Khan dalam satu sidang media di Bukit Aman berkata pihaknya telah menahan 10 penjawat awam termasuk seorang nelayan disyaki terlibat pengedaran syabu yang dianggar bernilai RM193,590.


Dewan Rakyat lulus Belanjawan 2022 hasil MoU dengan pembangkang

Dewan Rakyat hari ini meluluskan Rang Undang-Undang Perbekalan 2022 (Belanjawan 2022) peringkat Jawatankuasa, ia juga secara tidak langsung menunjukkan Memorandum Persefahaman (MoU) dengan blok pembangkang, Pakatan Harapan (PH) berjaya membuahkan hasil.

Rang Undang-Undang itu yang merupakan belanjawan pertama di bawah kepimpinan Perdana Menteri Datuk Seri Ismail Sabri Yaakob diluluskan setelah melalui 13 hari tempoh perbahasan dan penggulungan bermula 22 Nov bagi setiap kementerian terlibat, menurut laporan Bernama.

Belanjawan 2022 yang dibentangkan Menteri Kewangan Senator Tengku Datuk Seri Zafrul Tengku Abdul Aziz pada 29 Okt lepas, menyediakan peruntukan keseluruhan berjumlah RM332.1 bilion, terbesar dalam sejarah belanjawan negara dengan matlamat memulihkan ekonomi kesan pandemik Covid-19.

Dewan Rakyat meluluskan Belanjawan 2022 di peringkat dasar pada 18 Nov selepas dibahaskan selama tujuh hari bermula 1 Nov, dan melalui sesi penggulungan mulai 15 Nov.

Menurut takwim Dewan Rakyat, persidangan yang akan berlangsung sehingga Khamis ini diteruskan dengan rang undang-undang dan urusan kerajaan yang lain.

Persidangan esok dijangka melibatkan pembentangan bacaan kali kedua Rang Undang-Undang Perlembagaan (Pindaan) 2021 selepas bacaan kali pertama pada 3 Nov, antaranya untuk memasukkan negeri-negeri Tanah Melayu dan negeri-negeri Borneo.

Menurut rang undang-undang itu, Perkara 1 Perlembagaan Persekutuan dicadang dipinda dengan menggantikan Fasal (2) kepada Negeri-Negeri Persekutuan terdiri daripada:

(a) Negeri-negeri Tanah Melayu iaitu Johor, Kedah, Kelantan, Melaka, Negeri Sembilan, Pahang, Perak, Perlis, Pulau Pinang, Selangor dan Terengganu dan

(b) Negeri-Negeri Borneo iaitu Sabah dan Sarawak.


Ia hanya spekulasi, kata ADUN UMNO berhubung lantikan jawatan Timbalan KM P. Pinang

Ahli Dewan Undangan Negeri (ADUN) Bertam, Datuk Seri Reezal Merican Naina Merican memberi jaminan akan memainkan peranan aktif sebagai ahli ‘backbenchers’ (penyokong) kerajaan negeri Pulau Pinang.

Berbekalkan pengalaman sebagai bekas Menteri Perumahan dan Kerajaan Tempatan dan Ahli Parlimen Kepala Batas, katanya, beliau akan memainkan peranan beackbenchers tersebut pada sidang Dewan Undangan Negeri (DUN), lapor Bernama.

“Sekarang negeri ini memerlukan backbencher yang kuat dan saya akan memainkan peranan itu dalam DUN,” katanya bagi mengulas pembentukan barisan Ahli Mesyuarat Kerajaan Negeri (Exco) Pulau Pinang semalam.

Reezal Merican, yang merupakan Ahli Majlis Tertinggi UMNO, mengalu-alukan pembentukan barisan exco komposisi campuran muka lama dan baharu yang memiliki kepakaran dalam bidang masing-masing.

Ditanya mengenai desas-desus pelantikan beliau sebagai Timbalan Ketua Menteri 1 yang tular di media sosial semalam, Reezal Merican menyifatkan ia sebagai spekulasi.

Katanya, beliau sentiasa akur dan setuju dengan keputusan yang diambil oleh kepimpinan tertinggi kerana kesetiaannya kepada parti.

“Saya anggap spekulasi ini adalah harapan oleh netizen kerana saya adalah bekas menteri tapi kita kena faham gelanggang di peringkat negeri ini berbeza dan saya dianggap sama sahaja seperti yang lain.

“Saya tidak mengambil serius spekulasi itu,” katanya.

Reezal Merican menegaskan bahawa keutamaannya dalam Pilihan Raya Negeri (PRN) kali ini adalah untuk menebus kekalahannya di Kepala Batas pada Pilihan Raya Umum Ke-15 (PRU15).

Pada PRN Pulau Pinang, Sabtu lalu, Reezal Merican menewaskan penyandang Khaliq Mehtab Mohd Ishaq calon dari Perikatan Nasional (PN) di DUN Bertam dengan majoriti 2,321 undi.


Ratu Elizabeth II mulakan perjalanan terakhir

Ratu Elizabeth II memulakan perjalanan terakhirnya hari ini dengan beribu-ribu penduduk dijangka menyusuri laluan kerandanya dari tempat dia menghembuskan nafas terakhir di Scotland.

Perarakan penuh keranda Ratu Britain yang diperbuat daripada kayu oak dari Istana Balmoral ke Edinburgh menandakan permulaan perkabungan negara yang akan tiba ke kemuncaknya pada hari pengebumian di London pada 19 September ini.

Perjalanannya bermula sehari selepas anaknya Charles secara rasmi diisytiharkan sebagai Raja Britain dengan gelaran Raja Charles III, dan selepas cucunya yang berperang Putera William dan Putera Harry, serta isteri mereka Kate Middleton dan Meghan Markle, berjalan beriringan hari ini di Istana Windsor.

Upacara pengebumian negara Ratu Elizabeth II akan diadakan di Westminster Abbey pada 19 Sept, umum Istana Buckingham pada Sabtu.

“Sebelum upacara Pengebumian Negara, jasad baginda akan ditempatkan di Westminster Hall selama empat hari, bagi membolehkan orang ramai memberi penghormatan terakhir,” menurut kenyataan itu.

Sebuah van jenazah yang membawa keranda raja paling lama berkhidmat di Britain akan melakukan perjalanan selama enam jam melalui bandar di Scotland sebelum tiba di Edinburgh, di mana ia akan ditempatkan selama dua hari bagi membolehkan orang ramai boleh memberi penghormatan.

Raja Charles III sendiri kemudiannya akan pergi ke Edinburgh pada Isnin untuk upacara sembahyang, sebelum jasad Ratu Elizabeth II, diterbangkan ke ibu negara pada Selasa.

Jasad akan ditempatkan empat hari dalam acara yang dijangka menarik sekurang-kurangnya sejuta orang, menjelang pengebumian yang akan ditonton di seluruh dunia dan menarik kehadiran ramai ketua negara.

Keranda ratu kemudiannya akan diarak menuju ke Westminster Hall, dengan diiring Raja Britain dan kerabat diraja lain.

Jasad Raty Elizabeth akan disemadikan bersebelahan perkuburan suaminya, mendiang Putera Philip.

Ratu Elizabeth II, Raja Britain paling lama menduduki takhta, meninggal dunia pada usia 96 tahun di Istana Balmoral di Scotland pada Khamis. – Agensi


[KEMAS KINI] Jumlah kematian, jangkitan perlihatkan penurunan

Jumlah kematian dan jangkitan Covid-19 hari ini menunjukan kes semakin turun, tujuh hari selepas Sekatan Pergerakan Penuh (SPP) atau ‘total lockdown’ dilaksanakan.

Ketua Pengarah Kesihatan Tan Sri Dr Noor Hisham Abdullah berkata, jumlah kes baharu yang dicatatkan dalam tempoh 24 jam sehingga 12 tengah hari tadi ialah 5,271, manakala 82 kematian pula direkodkan.

Pada 6 Jun negara mencatatkan 6,241 kes positif baharu; 5 Jun (7,452 kes); 4 Jun (7,748 kes); 3 Jun (8,209 kes); 2 Jun (7,703 kes); dan 1 Jun (7,105 kes).

Dalam tempoh sama kematian yang direkodkan ialah 87 kes pada 6 Jun; 5 Jun (109 kes); 4 Jun (86 kes); 3 Jun (103 kes); 2 Jun (126 kes); dan 1 Jun (71 kes)

Dalam kenyataan hari ini beliau berkata, daripada 5,271 kes baharu itu, 14 daripadanya adalah kes import yang turut membabitkan 10 bukan warganegara.

“Sebanyak 7,548 kes sembuh hari ini menjadikan kumulatif sembuh sebanyak 534,357 atau 85.9%, manakala kes aktif pula naik kepada 84,269 kes,” katanya dalam kenyataan hari ini.

Dr Noor Hisham berkata, sebanyak 902 pesakit dirawat di unit rawatan rapi (ICU) dengan 447 memerlukan alat bantuan pernafasan.

Dalam tempoh itu juga katanya 23 kluster baharu membabitkan 549 individu positif Covid-19 dikesan menjadikan jumlah kluster aktif adalah 726.

Empat kluster baharu masing-masing dikesan di Selangor, Johor, Sarawak dan Sabah; Negeri Sembilan (dua); dan masing-masing satu kluster di Kelantan; WP Kuala Lumpur; Pulau Pinang; Kedah; dan Terengganu.

Beliau berkata, 16 daripada kluster baharu itu membabitkan tempat kerja, enam kluster komuniti dan satu Kumpulan Berisiko Tinggi.

Dr Noor Hisham mengingatkan orang ramai supaya patuh kepada prosedur operasi standard (SOP) sebagai norma baharu kehidupan.

“Kementerian Kesihatan Malaysia (KKM) akan terus memantau perkembangan kejadian jangkitan di dalam negara, dan juga luar negara melalui maklumat yang diperolehi daripada pihak Pertubuhan Kesihatan Sedunia.

“Orang ramai akan sentiasa dimaklumkan sebarang perkembangan terkini mengenainya. Begitu juga, KKM akan memastikan langkah pencegahan dan kawalan yang sewajarnya dilaksanakan secara berterusan,” katanya.

Pada masa sama beliau juga menasihati orang ramai, termasuk individu yang telah menerima vaksin Covid-19 agar terus mematuhi saranan serta nasihat kesihatan yang sering ditekankan.


Inflasi dijangka kekal tinggi: Public Investmen Bank

Public Investment Bank Bhd (Public Investment Bank) menjangkakan Malaysia akan menghadapi tekanan inflasi yang tinggi dalam tempoh jangka pendek walaupun kadar pertumbuhan dijangka perlahan pada separuh pertama 2023.

Untuk rekod, kenaikan kadar inflasi sudah menunjukkan peningkatan sebelum ini dengan kadar dicatatkan pada bulan lepas 3.7 peratus.

Kadar inflasi di Malaysia pada Januari 2023 disumbangkan oleh kumpulan restoran & hotel (6.8 peratus), makanan & minuman bukan alkohol (6.7 peratus) dan pengangkutan (4.0 peratus).

Public Investment Bank dalam note penyelidikan berkata beberapa risiko menaik termasuk kenaikan harga komoditi global yang disebabkan oleh ketegangan geopolitik, faktor cuaca buruk, permintaan China yang lebih kukuh daripada jangkaan dan kos input yang meningkat akibat perkembangan kadar pertukaran adalah beberapa sebab kepada unjuran tersebut.

“Selain itu, pengubahsuaian kepada subsidi domestik dan dasar kawalan harga mungkin menimbulkan tekanan inflasi tambahan.

“Bagaimanapun, kami percaya subsidi untuk petrol RON 95 dan diesel yang ditetapkan masing-masing pada RM2.05 dan RM2.15 seliter, mungkin tertakluk kepada semakan dan berpotensi meningkat secara beransur-ansur pada akhir tahun ini,” katanya.

Public Investment berkata tanpa subsidi petrol dianggarkan harga sebenar RON95 mencecah lebih kurang RM3.22 seliter berbanding RM2.05 seliter sekarang.

“Justeru, kami menjangkakan bahawa pelarasan beransur-ansur kepada harga subsidi RON95 dan diesel pada separuh kedua 2023 boleh menyebabkan inflasi utama negara menghampiri had julat unjuran rasmi sebanyak 2.8 peratus hingga 3.8 peratus.

“Selain itu, kami menganggarkan bahawa menghapuskan subsidi bahan api untuk kumpulan T20 (golongan berpendapatan tinggi) yang menyumbang 35 peratus daripada semua subsidi bahan api pada 2022 akan meningkatkan inflasi sebanyak 0.45-0.75 mata peratusan tambahan setiap tahun,” katanya.


Saya rasa suara Zahid, kata Ku Li

Veteran UMNO, Tengku Razaleigh Hamzah percaya Presiden UMNO, Datuk Seri Ahmad Zahid Hamidi adalah salah seorang daripada individu yang bercakap di dalam klip audio yang heboh diperkatakan sekarang.

Katanya, jika klip audio itu tulen dan memang Zahid salah seorang daripada individu terbabit, maka beliau mesti melepaskan jawatan Presiden UMNO.

Terdahulu, Agenda Daily melaporkan berhubung satu klip audio suara mirip Presiden PKR, Datuk Seri Anwar Ibrahim dan Zahid sedang berbincang strategi politik ketika PAU baru-baru ini.

Dalam klip audio tersebut, Zahid memuji Anwar dengan menyifatkan beliau sebagai ‘cikgu’ yang mengajarnya dalam memberikan ucapan hebat. Anwar sememangnya terkenal dengan kehebatan berdebat dan pidato.

Perbualan antara kedua-duanya sangat mesra dengan mereka saling bertukar-tukar pandangan berhubung ucapan perwakilan UMNO ketika PAU berlangsung.

Memetik laporan sebuah akhbar, Tengku Razaleigh yang lebih dikenali dengan panggilan Ku Li berpendapat perbuatan Zahid itu jika benar, sememangnya tidak bertanggungjawab.

“Pada pandangan saya tak baguslah, seorang pemimpin patut tidak berlagak macam itu. Dia mesti lebih bertanggungjawab sebab orang meletakkan harapan kepada dia untuk memimpin dengan lebih baik.

“Jangan dia ambil mudah. Mengenai rakan audio ini, tak tahulah betul atau tak tapi dengar suara macam dia punya suara. Kalau benar itu suara dia, kalau benar dia mempunyai niat macam itu. Sebagaimana suara dia sememangnya dia tidak bertanggungjawab, tidak layak kekal di situ,” katanya.


Pakar tempatan juga ada keupayaan urus ekonomi negara, kata Menteri Ekonomi

Malaysia tidak boleh terlalu bergantung kepada pakar luar dalam menguruskan ekonomi negara, kata Menteri di Jabatan Perdana Menteri (Ekonomi) Datuk Seri Mustapa Mohamed.

Mustapa berkata pakar ekonomi tempatan yang dimiliki negara juga mempunyai keupayaan dan kemampuan untuk mencari pendekatan terbaik bagi memulihkan keadaan negara selain kerajaan juga ada mendapatkan khidmat pakar luar cuma ia tidak terlalu bergantung hanya semata-mata penasihat luar negara.

“Negara kita ada agensi antarabangsa seperti Bank Dunia dan Pejabat PBB, kita sentiasa berjumpa dengan mereka untuk meminta pandangan termasuklah dengan agensi kerajaan, syarikat swasta dan universiti,” katanya dipetik laporan media.

Antara pakar luar yang kerajaan mendapatkan nasihat adalah seperti Bank Dunia, United Nations Development Business (UNDB) dan Pertubuhan Bangsa-Bangsa Bersatu (PBB) dalam usaha memberi buah fikiran membantu memantapkan ekonomi negara dan memastikan perancangan ekonomi berada di landasan yang terbaik.

Terdahulu, bekas Menteri Kewangan Tengku Razaleigh Hamzah yang mencadangkan supaya kerajaan melantik pakar ekonomi dari luar bagi mengekang kejatuhan ringgit yang berlaku sekiranya kerajaan sendiri tidak mampu berbuat demikian.

Menurut beliau barisan pakar ekonomi di dalam negara telahpun mencukupi, namun kerajaan tetap berusaha memantapkan lagi perancangan memandangkan tekanan ekonomi turut dirasai di peringkat global.

Mustapa berkata sehingga hari ini kerajaan sedang menaiki graf pertumbuhan ekonomi yang sihat meskipun dalam keadaan ekonomi yang sedang mencabar.

“Ada tanda-tanda bahawa ekonomi tahun ini tidak ada masalah daripada segi pertumbuhan. Dulu kadar pengangguran 5.3 peratus dan sekarang ini 3.7 peratus, jadi umumnya ekonomi kita semakin pulih tahun depan,

“Kita sedia maklum keadaan akan jadi mencabar, insya-Allah kita akan terus berinteraksi dan melakukan libat urus dengan semua pihak,” katanya.


95.7 peratus populasi dewasa sudah lengkap vaksin

Sebanyak 22,409,335 atau 95.7 peratus kadar populasi dewasa di negara ini sudah lengkap dos vaksinasi Covid-19 setakat malam tadi, menurut data Kementerian Kesihatan Malaysia (KKM) menerusi laman COVIDNOW.

Dalam pada itu, sejumlah 97.8 peratus atau 22,891,080 individu bagi populasi dewasa telah menerima sekurang-kurangnya satu dos vaksin, menurut laporan Bernama.

Sejumlah 114,573 dos suntikan vaksin diberikan semalam melibatkan 42,306 suntikan dos lengkap; 8,185 menerima dos pertama dan 64,082 pula menerima suntikan dos penggalak menjadikan jumlah kumulatif vaksin bagi Program Imunisasi Covid-19 Kebangsaan (PICK) kini meningkat kepada 50,420,916.

Setakat semalam juga, sebanyak 2,197,961 atau 69.8 peratus individu bagi golongan remaja berusia 12 hingga 17 tahun telah lengkap vaksin manakala 83.3 peratus atau 2,622,306 individu telah menerima sekurang-kurangnya satu dos vaksin.

Selain itu, jumlah kumulatif dos penggalak pula kini sebanyak 471,689.


4.8 juta warga Ukraine berdaftar sebagai pelarian di Eropah

Hampir lima juta rakyat Ukraine didaftarkan sebagai pelarian di seluruh Eropah sejak Rusia melancarkan operasi ketenteraannya kurang empat bulan lalu, kata Pesuruhjaya Tinggi Pertubuhan Bangsa-Bangsa Bersatu bagi Pelarian (UNHCR) Khamis.

“Perang Ukraine menyebabkan satu daripada krisis pelarian terbesar di dunia,” lapor Agensi Berita Jordan (Petra) memetik UNHCR menurut Bernama.

Kemas kini portal data agensi mengenai situasi Ukraine menunjukkan bahawa sejumlah 4,816,923 warga Ukraine didaftarkan sebagai pelarian di 44 negara Eropah sejak 24 Feb.

Lebih ramai yang akan meninggalkan negara itu, dengan data UNHCR menunjukkan rekod lintas sempadan keluar Ukraine mencecah lebih 7.3 juta orang pada 7 Jun.

2.3 juta lagi pergerakkan kembali ke negara itu didaftarkan, menurut data itu.

Pegawai PBB berkata beberapa orang berulang-alik atas pelbagai sebab, termasuk melawat keluarga, memeriksa harta benda mereka, membantu orang lain melarikan diri, atau kembali ke pekerjaan mereka.


Kongres AS didesak iktiraf negara Palestin

Perdana Menteri Palestin, Mohammed Ishtaye semalam mendesak Kongres Amerika Syarikat (AS) supaya mengiktiraf Palestin sebagai sebuah negara yang bebas dan merdeka berdasarkan garis sempadan 1967 dengan Baitulmaqdis Timur sebagai ibu kotanya.

Melalui kenyataan akhbar yang dikeluarkan pada akhir perbincangan dengan delegasi ahli Kongres AS yang diketuai oleh Senator Ben Cardin, Ishtaye turut menggesa anggota Kongres AS untuk berusaha meminda undang-undang AS melibatkan Pihak Berkuasa Kebangsaan Palestin (PNA) dan Pertubuhan Pembebasan Palestin PLO.

Kenyataan itu memaklumkan Ishtaye sudah berbincang dengan delegasi itu mengenai masa depan proses damai Israel-Palestin di dalam percubaan pihak Israel untuk menggugat penyelesaian dua negara itu dengan meneruskan pendudukan Israel dan melanggar hak rakyat Palestin.

Selain itu, Ishtaye juga meminta agar AS melaksanakan ikrar yang dibuat olehnya kepada rakyat Palestin, terutamanya untuk membuka kembali konsulat AS di Baitulmaqdis Timur.

Beliau juga mendesak tetamunya itu, untuk membantu menyekat dasar penempatan Israel.

“Bagaimana kita ingin berbincang mengenai penyelesaian dua negara itu sedangkan terdapat lebih 720,000 penceroboh di tanah negara Palestin dan program penempatan itu tetap diteruskan?” tanya Ishtaye.

“Lebih 62 peratus daripada tanah Palestin kini sudah di bawah kawalan langsung pihak Israel dan mereka menjadikannya sebagai sebuah kawasan simpanan untuk memperluaskan kawasan penempatan mereka,” tambahnya.

Ishtaye mendesak supaya delegasi itu memberi tekanan kepada pihak Israel agar membenarkan PNA mengadakan pilihan raya umum di semua wilayah Palestin, termasuk di Baitulmaqdis Timur.

Sebelum ini, sejak perang Asia Barat 1967, Israel sudah merampas dan mengawal Tebing Barat dan Baitulmaqdis Timur.

Namun, rakyat Palestin masih berusaha untuk menuntut tanah mereka dengan menubuhkan sebuah negara Palestin di wilayah itu berserta di Semenanjung Gaza. – Agensi


Kes baharu Covid-19 kembali meningkat 4,446, Selangor tertinggi

Kes jangkitan baharu hari ini kembali meningkat dengan sebanyak 4,446 kes dengan Selangor masih mendahului statistik jangkitan baharu harian sebanyak 1,650 kes, menurut Kementerian Kesihatan Malaysia (KKM).

Peruntukan besar sebanyak RM400 juta yang diumumkan Kerajaan Negeri Selangor sebelum ini gagal membendung penularan dalam komuniti apabila hampir setiap hari mencatatkan peningkatan kes.

Selepas Selangor, negeri mencatat kes tinggi adalah Sarawak (433) disusuli Johor (391), dan Kuala Lumpur (297).

Sementara Labuan dan Perlis tidak mencatat sebarang kes hari ini.

Dengan jumlah terbaharu ini, kes keseluruhan Covid-19 meningkat sebanyak 474,556.


DAP telan setiap keputusan Anwar, malah sokong kleptokrat kembali

Setiap keputusan dan langkah diambil Datuk Seri Anwar Ibrahim ditelan dengan sukarela pemimpin DAP asalkan cita-citanya kekal menjadi Perdana Menteri (PM) terlaksana.

Daripada keputusan melantik diri sendiri sebagai Menteri Kewangan sehingga melantik anak murid, Datuk Seri Ahmad Zahid Hamidi sebagai Timbalannya, semua keputusan itu diterima DAP dengan berlapang dada walaupun pahit untuk diterima pengundinya.

Dalam komposisi lantikan barisan Kabinet yang menyaksikan DAP diberikan portfolio kecil dan tidak besar pun, pemimpin parti itu menerimanya dengan rela hati demi Anwar.

Prinsip integriti dan mahu kerajaan bersih yang diperjuangkan DAP sebelum ini dicampak DAP asalkan terbentuknya kerajaan campuran jajaran baharu, Pakatan Harapan (PH)-Barisan Nasional (BN).

Lebih tidak masuk akal, parti perasuah yang sering pemimpin DAP beri label kepada UMNO juga sudah tidak lagi kedengaran kerana Zahid sudah disucikan Anwar dengan pembentukan kerajaan PH-BN baru-baru ini.

Suara lantang pemimpin DAP seperti Lim Guan Eng, Gobind Singh Deo dan Lim Kit Siang yang sebelum ini sangat anti kepada UMNO kerana angkara penyelewengan dan rasuah juga secara tiba-tiba kini sudah suci serta-merta.

Pengundi DAP yang pulang dari luar negara dan sanggup berhabis ribuan ringgit mahu melihat perubahan langsung tidak difikirkan kerana sudah mabuk kuasa.

Malah, terdapat pengundi PH-DAP yang menghantar emel kepada Agenda Daily mengadu kecewa dengan sikap tidak jujur dan menipu semasa kempen Pilihan Raya Umum Ke-15 (PRU-15) apabila kertas undi mereka dikhianati dengan keputusan membawa masuk kumpulan kleptokrat kembali berkuasa.

Kumpulan kleptokrat kini sudah menjadi rakan rapat, jadi semua tuduhan dan dakwaan yang dibuat oleh PH-DAP sebelum ini terhadap UMNO mahu dipadamkan serta-merta dan mereka berharap pengundi mereka juga lupa dengan apa yang pernah dibuat sebelum ini.

Setiausaha Agung DAP Anthony Loke semalam berkata parti itu komited menyokong Pengerusi PH Anwar Ibrahim untuk menjadi PM.

Sokongan tersebut, katanya, diberikan DAP tanpa sebarang syarat.

Pada masa sama, katanya, DAP juga sedar pendirian tersebut bermakna parti itu sedia mengorbankan kedudukan mereka dalam kerajaan demi Anwar.

“Justeru apa saja jawatan yang diberikan, kami akan lakukan yang terbaik untuk negara,” katanya.

Kenyataan Loke tersebut secara tidak langsung menunjukkan DAP sebenarnya menjadi pendokong utama kembalinya kumpulan perasuah kleptokrat berkuasa dalam kerajaan.

Malah, ia juga memberi petanda bahawa semua prinsip dan perjuangan DAP selama ini menentang perasuah adalah sia-sia apabila mereka juga bersama menjadi punca kleptokrat kembali berkuasa dalam kerajaan sekarang.

Dalam barisan kabinet yang diumumkan Anwar , DAP diberikan empat jawatan Menteri.

Selain Loke, turut dibawa menyertai kabinet Anwar ialah Ahli Parlimen Teluk Intan, Nga Kor Ming yang dilantik sebagai Menteri Pembangunan Kerajaan Tempatan, Hannah Yeoh (Segambut) sebagai Menteri Belia dan Sukan, serta V Sivakumar (Batu Gajah) sebagai Menteri Sumber Manusia.

Tidak apalah diberikan portfolio kecil sekalipun, nampaknya DAP sedia menerima apa saja yang ditawarkan asalkan cita-cita Anwar menjadi PM tercapai walaupun terpaksa membuang prinsip reformasi yang dilaungkannya selama ini.

Reformasi ini sudah jadi reforbasi.


Ada yang desak saya bebaskan mereka daripada kes mahkamah: PM

Perdana Menteri Tan Sri Muhyiddin Yassin mendedahkan pihak yang mencetuskan polemik politik dalam negara sekarang ini kecewa dan tidak senang dengan ketegasan beliau tidak membantu membebaskan individu tertentu yang didakwa atas kesalahan jenayah di mahkamah.

“Saya tahu bahawa mereka kurang senang dengan ketegasan saya untuk tidak melayan beberapa tuntutan mereka.

“Ini termasuk desakan supaya saya mencampuri urusan mahkamah untuk membebaskan beberapa individu yang sedang didakwa atas kesalahan jenayah,” kata Perdana Menteri pada perutusan khas hari ini.

Perdana Menteri berkata beliau juga dituduh menderhaka kepada Raja sedangkan apa yang dilakukannya adalah semata-mata untuk memelihara keluhuran Perlembagaan dan mempertahankan kemuliaan institusi Raja Berperlembagaan.

“Saya tidak akan mengorbankan prinsip saya dan membelakangi sumpah jawatan saya untuk menunaikan segala kewajipan dengan jujur,
menumpahkan taat setia kepada Raja dan Negara serta memelihara, melindungi dan mempertahankan Perlembagaan,” katanya.

Muhyiddin juga berkata Jemaah Menteri dan jentera pentadbiran kerajaan akan terus berfungsi untuk melaksanakan amanah dan tanggungjawab kepada rakyat dan negara, khususnya dalam menangani pandemik Covid-19.

“Saya akan memastikan program vaksinasi yang sedang berjalan pada masa ini tidak akan terganggu dan terus dilaksanakan mengikut jadual.
Begitu juga bantuan-bantuan yang telah diumumkan oleh kerajaan akan dapat diterima oleh rakyat tanpa sebarang halangan.

“Saya menyeru kepada semua penjawat awam, khususnya para frontliners, agar terus tabah melaksanakan tugas dan tanggungjawab anda tanpa terganggu dengan kemelut politik yang sengaja dicetuskan oleh pihak-pihak tertentu yang cuba menangguk di air yang keruh,” katanya.

Perutusan khas itu dibuat susulan kemelut politik yang melanda negara ketika ini, setelah Presiden UMNO Ahmad Zahid Hamidi dan sekutunya di dalam Majlis Tertinggi (MT) mengumumkan buat kali ketiga menarik sokongan kepada kerajaan Perikatan Nasional (PN) dan Muhyiddin, semalam.

Pada sidang media hari ini, Perdana Menteri tidak menyatakan siapakah individu yang meminta beliau campur tangan dalam kes mahkamah mereka.

Bagaimanapun, untuk makluman, Zahid dan bekas Perdana Menteri Najib Razak kini berdepan puluhan pertuduhan jenayah di Mahkamah Tinggi Kuala Lumpur dan Shah Alam, atas tuduhan rasuah, menyeleweng, menyelahgunakan kuasa dan pengubahan wang haram membabitkan berbilion-bilion ringgit wang negara, ketika Barisan Nasional (BN) memerintah sebelum 2018 lalu.

Beberapa pemimpin UMNO yang lain turut berdepan tindakan undang-undang, antaranya kerana gagal mengisytiharkan pendapatan yang diperoleh kepada Lembaha Hasil Dalam Negeri.


PMX naik pesawat peribadi ke Langkawi

Dalam pecutan terakhir kempen sebelum hari pengundian esok, Perdana Menteri, Datauk Seri Anwar Ibrahim tidak melepaskan peluang berkempen ke Langkawi, hari ini.

Dikhabarkan beliau menaiki pesawat peribadi ke kawasan tersebut untuk membantu kempen calon-calon Pakatan Harapan-Barisan Nasional bagi pilihan raya negeri (PRN).

Sebaik mendarat di Langkawi beliau disambut pegawai dan penyokongnya sebelum dibacakan doa.

Mengikut perkongsian di Facebook, Anwar ke Langkawi bagi menghadiri Majlis Perasmian Geopark Discovery dan Kenduri Rakyat bersama Perdana Menteri Malaysia di Jeti Kilim.

Calon PH-BN bagi DUN Kuah, Ahmad Fauzi Chik turut berkongsi tentang kehadiran Anwar itu.

Anak Najib, Datuk Mohd Nazifuddin juga berkongsi keterujaannya menerima kehadiran Pengerusi PH itu di Langkawi.

“Terima kasih PMX kerana hadir ke Langkawi untuk memberi suntikan semangat di saat pecutan terakhir kempen hari ini.

“Saya sangat teruja dan menghargai kehadiran YAB Datuk Seri Anwar Ibrahim,” katanya.

Menerusi hantaran di Facebook Anwar, beliau bergegas ke Pulau Pinang selepas usai tugasnya di Langkawi untuk makan tengahari bersama warga Balik Pulau.


Putin berhasrat hadir ke persidangan G20 di Bali

Presiden Rusia Vladimir Putin berhasrat untuk menghadiri sidang kemuncak Kumpulan 20 (G20) yang bakal berlangsung di Bali, Indonesia hujung tahun ini dan menerima sokongan dari Beijing.

Menurut laporan media luar negara, Putin dikatakan bercadang meneruskan perancangan untuk hadir ke persidangan tersebut walaupun Amerika Syarikat dan sekutu Baratnya sedang menilai sama ada Rusia harus kekal dalam kumpulan 20 negara ekonomi utama itu berikutan pencerobohan ke atas Ukraine.

Namun, sebarang langkah untuk mengecualikan Rusia mungkin akan diveto oleh ahli lain dalam kumpulan itu dan ia bakal mengakibatkan negara ahli lain tidak menyertai sidang kemuncak itu.

“Ia akan bergantung kepada banyak perkara, termasuk situasi Covid, yang semakin baik. Setakat ini, dia (Putin) adalah mahu (hadir),” kata Duta Besar, Lyudmila Vorobieva pada sidang akhbar.

Berhubung kemungkinan Rusia bakal disingkir daripada G20, beliau berkata ia adalah forum untuk membincangkan isu ekonomi dunia dan bukan krisis Ukraine.

“Sudah tentu pengusiran Rusia daripada forum seperti ini tidak akan membantu masalah ekonomi ini diselesaikan.

“Sebaliknya, tanpa Rusia adalah sukar untuk menyelesaikan masalah ekonomi,” katanya lagi.

Setakat ini, Chinatidak mengutuk pencerobohan Rusia dan mengkritik sekatan yang dikenakan Barat, disamping mempertahankan Moscow sebagai “ahli penting” G20.


Agong titah stabilkan harga barangan

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bertitah agar program penstabilan dan penyeragaman harga dilaksanakan secara berterusan bagi mengelak rakyat terus terhimpit dengan kos sara hidup.

Seri Paduka juga menitahkan supaya kerajaan terus melaksanakan program pengedaran barangan dan penguatkuasaan bagi memastikan kos barangan keperluan harian tidak membebankan rakyat.

“Beta mengalu-alukan inisiatif Kempen Beli Barangan Malaysia dan Program Jualan Malaysia bagi menyokong pemulihan ekonomi domestik. Program ini berupaya menawarkan sumber pekerjaan dan pendapatan baharu melalui pemerkasaan industri francais dan jualan langsung.

“Selain itu, pelaksanaan Program Jualan Keluarga Malaysia yang dilaksanakan di seluruh negara membolehkan rakyat beta untuk mendapatkan barangan keperluan pada harga yang berpatutan.

“Usaha ini juga selaras dengan aspirasi untuk menjaga kebajikan rakyat, membantu mengurangkan kos sara hidup dan meningkatkan taraf hidup rakyat beta,” titah Seri Paduka pada Istiadat Pembukaan Mesyuarat Penggal Kelima Parlimen ke-14, hari ini.

Sementara itu, Seri Paduka menitahkan kerajaan agar menumpukan usaha membasmi miskin tegar menjelang 2025 melalui tindakan bersepadu pelbagai pendekatan.

“Semua pihak hendaklah menggembleng tenaga dan memberikan komitmen yang tinggi agar taraf hidup golongan miskin tegar dapat ditingkatkan melalui peningkatan pendapatan yang mampan,” titah Seri Paduka.

Yang di-Pertuan Agong turut bertitah agar usaha memulihkan perusahaan mikro, kecil dan sederhana serta usahawan informal yang terjejas akibat pandemik Covid-19 dan bencana banjir sangat penting dan kritikal.

Baginda bertitah kumpulan khusus seperti penjaja dan peniaga kecil, wanita, belia, kumpulan B40 termasuk asnaf serta golongan yang hilang pekerjaan perlu terus dibantu melalui program bimbingan keusahawanan dan pembiayaan yang bersesuaian demi kelangsungan hidup.

“Pendigitalan operasi akan terus diperkukuhkan untuk membantu usahawan tempatan bangkit semula dan menyumbang kepada peningkatan sosioekonomi rakyat serta pembangunan ekonomi negara.

“Matlamat untuk membina bangsa usahawan dan menjadikan Malaysia sebagai negara keusahawanan unggul akan dapat dicapai melalui inisiatif di bawah Dasar Keusahawanan Nasional 2030,” titah Yang di-Pertuan Agong.